
GENERIC ŞI PROLOG 


Privită de sus, o suprafaţă înzăpezită, pe înserat. Fulgii de nea se adună către centrul ecranului. 
Generic cit mai Simplu. 


1. EXT.PLONJAT. SUPRAFAȚĂ ÎNZĂPEZITĂ 


O broască traversează ecranul. (Eventual în timpul genericului broasca mai poate traversa ecranul de două, 
trei ori) Farurile unui camion luminează zăpada. Apoi camionul intră în cadru. Camionul (văzut de sus) nu e 
mai mare decit broasca de adineauri! Inaintează cu greu prin viscol. 


2. INT. CAMION. PE ÎNSERAT 


În cabină se află două persoane, un bărbat tînăr, îmbrăcat foarte gros (Serafim) şi şoferul (Chichi) În jurul 
parbrizului sunt fotografii cu copilaşi foarte mici. De oglinda retrovizoare atirnă un breloc: o copituță de ied. 
Serafim atinge cu degetul copituța. Camionul patinează de citeva ori şi se împotmoleşte în nămeți. 


CHICHI 
Gata, pînă aici a fost! Acum te descurci singur!... Treaba dumitale! Pe calea ferată... sînt doar opt kilometri... 
dacă s-o mai vedea ceva prin nămeţi! 


În depărtare se aude urletul unor lupi. 


SERAFIM 
Sînt lupi pe aici? 


CHICHI 
Mai mult lupoaice... 


Chichi îl priveşte lung pe Serafim şi zimbeşte misterios. 

SERAFIM 
(privind pozele) 
Sînt copiii dumitale? 


Chichi ride. Serafim deschide portiera şi coboară din camion. Are două valize mari (pline cu cărţi) 


CHICHI 
(foarte amuzat) 
Unde te duci dom"ne, pe vremea asta?... Întoarce-te, domne, acasă! Nu vezi ce nenorocire e aicea? Nu vezi ce 
vreme? Dumneata mai lpseai! 


SERAFIM 
Trebuie neapărat să ajung la Palilula. 


CHICHI 
Treaba dumitale... 


3. EXT. CAMIONUL ÎN NĂMEȚI 


Vedem plonjat cum şoferul ambalează motorul şi întoarce camionul. Se aude risul lui Chichi. Luminile roşii 
dispar în ninsoare. 

Ninsoare şi fundal de cicloramă. Serafim singur tirăşte valizele grele şi se luptă cu nămeţii pe calea ferată. 
Pașii lui încearcă cu greu să găsească traversele sub zăpadă. Împrejur, no man's land. Senzaţie sinistră, totul 
e gri în jur, viscolul e intens. 

Se opreşte o clipă să-şi tragă sufletul. 

În mijlocul nămeților vede un om de zăpadă. De fapt, un milițian îngheţat ținînd deasupra capului o baterie 
grea de camion. 

I se pare că aude în depărtare urlete de lupi. O broască orăcăie în prim plan. Serafim o priveşte speriat. 


(Cameră din unghiul broaştei) B 

SERAFIM (VO) 
(bodogănind) 
Dacă ei m-au păcălit, o să vă păcălesc şi eu pe voi. Totul nu e decît o minciună. Păi ce să-i zic eu lui Tata?... 


Un şuierat. Doi «ochi» roşii, de foc, ţişnesc teribili din viscol. Imaginea pare a fi un lup gigantic dar apoi se 
limpezeşte şi se conturează o locomotivă veche, cu aburi. Serafim abia reuşeşte să sară de pe sine. 
Locomotiva Jrinează şi scrişneste violent. 


MECANICUL DE LOCOMOTIVĂ (BARZĂ) 
Hai urcă! 


Îngheţat şi perplex, SERAFIM se caţără în locomotivă. Locomotiva porneşte în marşarier. 
4. INT. LOCOMOTIVĂ. SEARĂ 


Serafim zace gifiind într-o tufă deasă de oleandru care nu se ştie ce naiba caută în locomotivă. Frunzele îi 
intră în ochi şi în gură. Îl apucă ameţeala. 

Cabina supraincălzită a locomotivei e mai mare pe dinăuntru decit pe dinafară. Tevăraie umedă din care 
răsuflă aburi şi munţi de cărbune. E luminată de flăcările din cuptorul locomotivei. Este plină de oameni. 
Mecanicul, gol pînă la briu şi transpirat (BARZĂ) aruncă cărbuni în cuptor. Un ţigan scîrțiie la țambal. 
Undeva, în umbră, un domn gras, dom' Bartolomeo, îl «acompaniază» la pian. 

Serafim se trezeşte cu o sticlă de ţuică înfiptă în gură. O muiere masivă, Elena Piteşteanca, zisa 
Hermafrodita, cu mustăţi şi țițe mari îi toarnă ţuică pe git. Serafim încearcă să se ferească retrăgindu-se în 
tufa de oleandru. 


HERMAFRODITA 
Bine ai venit, doctore. Uite că mă trimise pe mine Ilie, să te întîmpin... futu-l în cur de bețiv. Că el, cică e 
ocupat cu înmormîntarea... Se împotmoli ambulanţa şi zisei să vin să te iau cu trenul. Vezi că frunzele alea 
sînt otravă curată. (muşcă dintr-un ardei iute şi se strimbă) Aoleo! Asta fu foc de iute... Ginecoloc sau ce? 

SERAFIM 
Pediatru. 


HERMAFRODITA 
(pipăindu-l uşor pe coapse) 
Dar eşti frumuşel, doctore! Frumuşel, frumuşel! Bai, filarmonică! Hai, acordează-te! 


Tiganul cîntă uşurel la țambal. Dom' Bartolomeo la pian. 

Într-un colț întunecat al cabinei, abia luminat de reflexele focului, zace un bătrîn gol, nenea Pantelică. Are 
pleoapele moi şi zimbetul stins al bețivului fără odihnă. Molfăie dintr-un castron, pe care i-l ține o femeie 
mărunțică (Leana Mică) 


NENEA PANTELICĂ 
(cu voce slabă) 
Pediatru? Păi ce să caute un pediatru la Palilula? N-ai ce căuta acolo, puiule? Vrei să te prade hoţii? Să te 
mănînce lupii? Nu ne trebuie nouă pediatru... Tu nu pricepi? E o cursă. Or să te încolțească şi or să te lase în 
pielea goală. N-ai ce caută acolo! Treci mai departe.! 


HERMAFRODITA 
(rizind) 
Un' să treacă mai departe, nene Pantelică? 


NENEA PANTELICĂ 
Că dacă te încăpăţinezi, pregăteşte-te să vizitezi Iadul. Şi să nu te miri că o să-ţi crească şi o coadă de purcel. 


Locomotiva frinează brusc. 


HERMAFRODITA 
Ce-i? 

S-a lăsat o linişte adincă. Serafim priveşte afară prin hubloul locomotivei. 
5. EXT. CÎMPIA ÎNZĂPEZITĂ. SEARĂ 


Prin ninsoarea deasă abia se zăreşte alunecind elegant şi nefiresc de încet, un vagon argintiu ca o oglindă, 
luminat ca o navă spațială. Din interiorul vagonului răsună o simfonie de orăcăituri de broască. Vagonul se 
topeşte în negură urmărit de un zumzăit sinistru. 


6. INT.LOCOMOTIVĂ 


HERMAFRODITA 
(pupîndu-l pe Barză pe umăr şi gonind astfel un mare număr de muşte) 
Dom' Popescule, să-ţi dea Dumnezeu sănătate!... 


NENEA PANTELICĂ 


(în şoaptă) 
Hai, sari acum, du-te cu ăia! Agaţă-te din mers!! Fugi! Aia se duc în Italia! Auzi? Du-te cu ei! Du-te în Italia. 
Du-te oriunde! 


HERMAFRODITA 
Mai taci nene Pantelică. Lasă băiatul în pace că îl aşteaptă toată lumea la Palilula. Nu vezi ce frumuşel e? Că 
n-am mai avut noi aşa doctor... Hai filarmonică, bagă! 


Tiganul cîntă cu foc. 


HERMAFRODITA (CONT'D) 
Mîna, dom' Popescule! 


Barză trage de o manetă. Locomotiva ia viteză. Tambalul şi, în fund, pianul, cîntă din ce în ce mai teribil. 

7. EXT. CALE FERATĂ. SEARĂ 


Locomotiva spulberă nămeții, gonind periculos de-a-ndăratelea. Viteza e din ce în ce mai mare. 

Şinele şi traversele încep să sară în urma locomotivei. Linia ferată se dislocă definitiv. Locomotiva 
traversează un podeţ, peste un rîu. Podeţul se prăbuşeşte. 

Locomotiva pătrunde într-un tunel de ceaţă. 

Serafim priveşte pe hublou. Lîngă el Hermafrodita soarbe rachiu. Cabina locomotivei e foarte strimtă. 
Celelalte personaje au dispărut. 


8. EXT. INTRAREA ÎN PALILULA. CREPUSCUL 


Din ceaţă se iveşte o pancartă feroviară pe care e scris «Palilula». 

De unul din stilpii care o susțin e legat țapul Costică. Pe muchia panoului şade o broscuţă. 

O cisternă de pompieri cu farurile aprinse şi motorul duduind. Pompierul echipat e gata de acţiune. (Îl vom 
mai vedea de citeva ori pe parcurs, nerăbdător, cu furtunul în mină) 

Locomotiva se îndreaptă către o Cortină care se deschide lăsînd să pătrundă o lumină puternică. 

Locomotiva, a cărei cabină e acum mică, normală (înăuntru se află doar Hermafrodita, doctorul şi 
mecanicul) traversează şuierind o clădire ciudată (Boema) 

În cerdac, personajele pe care le vom vedea mai tîrziu îl salută vesele pe noul venit. 


HERMAFRODITA 
(scoțind capul pe hublou) 
Ilie, unde eşti mă, futu-te-n cur? Hai că vi-l adusei! 


Locomotiva îşi continuă drumul. 
Macarale, girafe, proiectoare care ne orbesc, voci răstite la megafoane ne fac să înţelegem că intrăm într-un 
studio cinematografic. Flăcările unui incendiu. 

9. EXT.CURTEA SPITALULUI. SEARĂ 


Platoul cinematografic este acum curtea spitalului care colcăie de lume. O mare mulțime de bolnavi, toți 
bărbaţi, în pijamale şi halate. Locomotiva frinează brusc în mijlocul curţii. Serafim cade din locomotivă. 
Valizele grele aterizează lingă el, înfigindu-se în zăpadă. Locomotiva pleacă imediat, şuierind vertiginos în 
acorduri de țambal şi chiuituri vesele. 

Viscolul a dispărut, ninge lent. Curtea e luminată ca ziua de lămpile cu mercur. Ici-colo, citeva pete de 
zăpadă, o baltă. O ambulanţă hodorogită, fără şofer, cu toate uşile deschise şi cu motorul uruind. Unul din 
faruri se aprinde din cînd în cînd, făcîndu-i parcă cu ochiul lui Serafim. 

În spatele ambulanţei, o coşmelie 
acoperită cu plastic, plină de fiare şi 
sîrme în care îţi face de lucru un om 
plin de ulei din cap pînă în picioare: e 
Pişta Herzog. 

Bolnavii s-au adunat acum în linişte 
în fața unei clădiri impozante din 
sticlă şi metal: Morga. 

În cadrul uşii deschise stă doctorul 
Predoleanu. Elegant, cu papillon şi 
ghetre, are minuşi chirurgicale din 
care curg zemuri roşietice. Într-o 
mină o ceaşcă de cafea, în cealaltă o 
țigară în port-țigaret. 


PREDOLEANU 


Plecaţi mă de-aici că vă înjur!.. 


MARGARETA (secretara lui) 
(dinăuntrul morgii) 
Domnule doctor, păi... Lăsaţi-i să se uite şi ei. 

PREDOLEANU 
Taci, dracu' că te dau şi pe tine afară! Mă, noi facem aicea ştiinţă, îl spintecăm pe om şi voi vă uitaţi ca 
proşti! 
UN BOLNAV 
(plingind) 
Ne uităm şi noi cum îl tăiați pe dom! doctor... 
PREDOLEANU 


(soarbe din cafea şi trage din țigară) 
Mă, care-i, mă, meseria bolnavului?... Ce vă holbaţi aşa? Nu ştiţi care e meseria bolnavului, v-a scăpat? Să vă 
spun io: meseria bolnavului e să zacă! Să stea în pat, cu clisma în cur şi să zacă, că de-aia e bolnav! 


Mulțimea se risipeşte fără convingere. Predoleanu reintră în clădirea morgii. 

Curtea înzăpezită geme de lume. Bolnavii sînt agitaţi. Unii pling şi se văicăresc, alții ascultă muzici la 
tranzistor. Alții au aprins luminări. 

Răsuflînd din greu, un individ obez şi ştirb, Virgil Codreanu (Trotzki) traversează curtea. Îşi îndeasă căciula 
şi încearcă să îmbrace paltonul. Cind ajunge în dreptul ambulanţei îi pune lui Pişta Herzog paltonul în brațe. 


TROTZKI (VIRGIL CODREANU) 
Unde e mă nenorocitul ăla de Ilie? Şi ce dracu' bat clopotele alea, mă? Şi voi ce-ați aprins mă lumînările alea? 
Ce-i aici mă, biserică? Cozi de topor! Sabotori! O să raportez! Cine e azi de serviciu? 


PIŞTA HERZOG 
Ginecologia. 


TROTZKI 
Păi n-a fost ieri? 

PIŞTA HERZOG 
Nu, ieri a fost obstetrica. Azi e ginecologia. 


Trotzki a încurcat mînecile de la palton şi Pişta nu reuşeşte să-l descurce. Încearcă să îl ajute fără să 
murdărească paltonul de ulei. 


TROTZKI 
(nervos) 
Măi, ori îmi ţii paltonul ăla ca lumea ori chem pe altcineva. 


Se urcă gifiind în ambulanta rablagită, cu capota de la motor ridicată. 


TROTZKI (CONT'D) 
Hai mai repede, că întîrzii şi-mi crapă obrazul în faţa Organului. 


Dirijat de Pişta, grupul de bolnavi împinge maşina care demarează în zgomote cumplite, în scîntei şi fum gros 
şi negru. Serafim vrea să se apropie de maşină. 


TROTZKI (CONT'D) 
(lui Serafim) 
Ce stai tovarăşe în drum? Dă-te, băi tovarăşe, la o parte!!! 


Serafim sare speriat într-o parte în timp ce maşina virează vertiginos la stinga şi se înfige în zidul din faţă, pe 
care se văd urmele multor evenimente anterioare. 


ILIE 
Păi, bine, naşule, ce-ai făcut? Te-ai pus în calea partidului? Nu e momentul. 


Serafim se întoarce: un om mic, cu nasul roşu, cu un ochi mai mare şi unul mai mic, Ilie Tudorin, 
administratorul, ține în miini o ladă plină cu sticle de vin. 

SERAFIM 
Cine era domnul? 


ILIE 
Tovarăşul Trotzki, nea Virgil Codreanu, secretarul de partid. 


Maşina lui Virgil Codreanu a fost scoasă din zid şi e îndreptată pe drumul cel bun. Demarează vertiginos şi 
se înfige în alt perete. Acţiunea se repetă. 
Ilie lasă lada jos şi-i întinde mina lui Serafim. 


ILIE (CONT'D) 
Tudorin, administratorul. Ilie. Dumneata cine oi fi, naşule? Oi fi doctorul cel tînăr? 


SERAFIM 
Bună seara. Mă numesc Dragoş Serafim. Dr. Serafim. 


ILIE 
Aaaa! Domne, bine ai venit, că te aşteptam. Ai mîncat? 


SERAFIM 
N-am mîncat... Aş vrea să ajung la Direcţie... 


ILIE 
Hai să mănînci. Pe urmă să mergem să te cazezi la Boema, că ţi-am rezervat apartament. Stai numai puţin! 


ILIE (CONT'D) 
(hohotind, destupă o sticlă) 
De sufletul lui nea Pantelică... 

SERAFIM 
Nu, mulțumesc, că eu... 


ILIE 
Ia o gură că face poftă de mîncare. 


Serafim se supune. 

Bolnavii sînt din nou strîngi în jurul morgii. În penumbra de altar din interior se întrezăresc siluete care se 
agită în jurul unei mese de metal. Pe masă se văd tălpile enorme ale unui cadavru. 

Ilie se apropie tiptil de unul din geamurile murdare. 


ILIE (CONT'D) 
Ii face autopsie lui nenea Pantelică. Cică s-ar fi otrăvit cu ciuperci. Uite, doctorul Predoleanu... Prostul ălălalt 
e Niţă Leonardo, spionul lui Trotzki. 


10. INT. MORGĂ. SEARĂ 


Înăuntru, Niţă Leonardo, asistentul, scormoneşte în mațele mortului. 

Doctorul Predoleanu sorbecăie din cafea şi fumează, aşezat pe un scaun înalt, ca un tron, capitonat cu pluș 
roşu. Apoi se ridică furios, îl dă la o parte brutal pe Niţă Leonardo şi, aplecat deasupra cadavrului, îi explică 
ceva cu gesturi pedante şi exasperate. Niţă Leonardo, pierdut, începe să plingă ușor. Predoleanu îl bate cu 
cleştii şi ustensilele de disecție. Margareta, smiorcăită, stă lîngă cadavru, scrie de zor într-un registru şi 
mănincă dintr-un borcan castraveți muraţi. 

Serafim priveşte concentrat prin geamul aburit. Nea Pantelică, mortul, întoarce uşurel capul şi-i zimbeşte. 


11. EXT. CURTEA SPITALULUI. FAȚADĂ BOEMA. NOAPTE 


Ilie a dispărut. Curtea e acum pustie. Se aud voci de undeva. 

VOCI 
Ce faceţi, bă? 


Varianta (a) Tapul şi Capra spionează de după un stilp. 
Varianta (b) O broască spionează. Orăcăie. 


12. OMISĂ 


13. EXT. CURTEA SPITALULUI. NOAPTE 


Serafim umblă creanga prin ninsoare. 

În faţa „Alimentarei ” un grup de oameni, statui țepene, stau la o coadă şi îl privesc trist. Serafim îi priveşte şi 
el trist şi se înfofoleşte... 

Sub şopronul translucid, se zăreşte umbra lui Pişta trebăluind. 


13A. EXT BUCĂTĂRII. NOAPTE 


Serafim priveşte prin geamul de la bucătărie. 

Pe o plita mare sfiriie tăvi uriaşe cu fripturi. Ilie e aşezat la masă şi infulecă bucăţile de carne. 

Ilie se izbeşte cu pumnii în piept şi plinge în hohote. 

Bucătăresele încearcă să-l liniştească. Ilie sare repede în picioare, o înghesuie scurt pe una din bucătărese şi 
soarbe din sticlă. 

Serafim bate în geam. Ilie îi face semn. Serafim e amețit. 

În bucătărie, Ilie trece pe lîngă o bucătăreasă şi dispare. Nu ştie încotro s-o apuce. 

Undeva, într-un colț, pompierul, în maieu şi acoperit de zăpadă, doarme lingă camionul cisternă. 

14. EXT. INT. FAȚADĂ FARMACIE. NOAPTE 


O vitrină pe care scrie „Farmacia ”. Prin vitrină îl vedem pe Dom' Bartolomeo, cîntînd la pian. Pe pian 
tronează caduceul cu două vipere încolăcite. În fund, dincolo de tejghea, două cocoane gemene, Venena şi 
Separanda, asistentele, prepară ceva executind un dans ridicol. 

Serafim bate în geam. Dom' Bartolomeo nu 
reacționează. Priveşte în gol ascultind aria... Venena şi 
Separanda îi indică o direcţie cu mişcări identice, de 
păpuşi mecanice. 


15. EXT. CURTEA SPITALULUI. NOAPTE 


ILIE (V.0.) 
Hai, naşule, pe unde umbli? Hai că te-aşteaptă toată 
lumea! 


În mijlocul curții un bărbat şi o femeie se bat în tăcere; 
sint Baiazid şi Isabella. Apoi se opresc brusc, se iau de 
mină şi, plini de singe, pornesc cuminţi spre uşa principală a spitalului. Serafim îşi ia valizele şi porneşte 
după ei. În clipa în care vrea să intre în spital e atacat de un fap. Serafim abia reuşeşte să blocheze uşa. O 
femeie lungă, uscată şi crăcănată, cu faţa în penumbră, Capra, potoleşte țapul. În depărtare se aude o voce: 


VOCE 
Aoleo Costică! Cum o să-ţi tai eu coaiele şi-o să ţi le pun pe frigare... 


16. INT. CULOARELE SPITALULUI / SALOANE. SEARĂ 
Coridoarele pustii ale spitalului. Serafim trece pe lingă saloane cu uşile deschise. Deasupra uşilor scrie: 


Salonul nr. 2 - Obstetrică, salonul nr. 5 - Ginecologie. În saloane, numai bărbaţi. Tutun şi pocnetul vesel al 
zarurilor la jocul de table. 

La etaj, trecînd prin dreptul ferestrelor culoarului, Serafim se opreşte privind în curte. 
17. EXT CURTE SPITAL NOAPTE 


Femeia uscată şi urită, Capra, însoțită de fap, stă cu fruntea lipită de geamurile morgii. Apoi ridică ochii şi, 
zărindu-l pe Serafim, o ia la goană urmată de fap. 


18. INT. CULOARELE SPITALULUI / SALOANE 


Serafim îşi continuă drumul pe coridorul pustiu. În fața lui, uşa de la cabinetul asistentelor se zguduie ritmic. 
Lîngă uşă aşteaptă cuminţi şi plini de sînge Isabella şi Baiazid. Serafim se apropie şi deschide precaut uşa. 
Un bărbat negru, gol, Gogu, zace pe duşumea. O asistentă desculță şi cu halatul desfăcut (Olga Herzog) se 
repede şi închide brutal uşa. Serafim îşi continuă drumul pe coridor. 


19. INT. SALON ÎN SPITAL. SEARĂ 


Serafim pătrunde într-un salon cu multe paturi goale. 

Doar într-un pat, Mitică Limoncelli, un bătrin scheletic şi neputincios, întinde mina tremurindă către un 
pahar aflat pe noptieră. Serafim se apropie încet de bătrinul muribund şi îi întinde cu grijă paharul. Bătrinul 
îl priveşte cu ochi umezi de recunoştinţă şi soarbe din pahar cu înghiţituri mici. 

Apărut pe nesimţite, negrul de adineaori, Gogu, îl atinge prieteneşte pe umăr şi îi ia cu blindețe paharul din 
mină, îl duce la nas şi apoi deschide uşa noptierei unde se află o sticlă de vodka pe jumătate goală. Umple 
paharul pe care îl lasă pe masă şi pleacă cu sticla. 

Moşul mulţumeşte în italieneşte. 


GOGU 
Hai, nea Mitică, bei matale frumuşel toată asta şi te pui pe picioare. 

20. INT.CORIDOR SPITAL. CABINET 


Gogu, negru, înalt şi al naibii de frumos iese pe culoar. Serafim îl urmează tirindu-şi valizele. 


GOGU 
Bine ai venit la Palilula, doctore. 
Îi întinde sticla. 
SERAFIM 
Nu mulțumesc, eu nu beau. 
GOGU 


Ei, aşa puţin, de sufletul lui nea Pantelică. 


Serafim bea. 

Uşa cabinetului de adineauri e acum deschisă. Gogu intră să-şi caute ţigările. Serafim se opreşte şi îşi aruncă 
privirea înăuntru. Olga, asistenta, oblojeşte feţele însingerate ale lui Baiazid şi Isabellei care stau cuminţi pe 
scaun, ținindu-se de mină. 

În trecere, Gogu o sărută pe gît pe Olga şi îi şuşoteşte ceva. Olga întoarce capul, zimbeşte zărindu-l pe 
Serafim. 


OLGA 


(oftează) 
Ce frumuşel e! 


Gogu îşi aprinde o țigară, trage o duşcă şi iese pe coridor tirşiindu-şi saboții albi de doctor. Serafim îl 
urmează. 

21. EXT.INT. CULOARE SPITAL/CURTE. SEARĂ 


Amindoi privesc pe fereastră în curtea spitalului. Lîngă morgă sînt aprinse citeva luminări. 
In alt colț al curții, loska Herzog - Pişta îşi face de lucru sub şopron. 


GOGU 
Bine ai venit. Te aşteaptă toată lumea. Bietul nea Pantelică, n-a mai apucat... Vorbea mult de dumneata... 
SERAFIM 
Dar nu l-am cunoscut. 
GOGU 


Eh, el te ştia. Te aştepta. Te aşteptam cu toții... 


Din cabinetul din fund ies pansaţi Baiazid şi Isabella, conduşi de Olga. Gogu o pupă pe Olga şi îi şuşoteşte 
din nou ceva la ureche. 


OLGA 
Ce frumuşel e! 
SERAFIM 
Nu înțeleg. Ce fel de maternitate e aici?... 
GOGU 


Cum, ce fel de maternitate? Maternitatea din Palilula! Ei, un biet lazaret pierdut prin coclauri. Ceferişti beţivi. 
Puturoşi. Se internează pentru o ciorbă gratis şi să joace table. De obicei sîmbătă îi trimitem acasă. Dar lunea 
vin iar. Ai să vezi că aici la noi, toți bolnavii sînt sănătoşi tun. Bolnavi sîntem numai noi, ăştia, sănătoşi, 
doctorii. Cazurile cele mai complexe sînt cînd îşi mai bat unii nevestele, sau mai adorm beţi prin băltoace, 
altfel sănătoşi tun. Vin pentru certificate medicale, pentru scutiri. Nea Lică Predoleanu, cu autopsiile lui mai 
spală onoarea profesiei. 

În curte a revenit ambulanța. Codreanu (Trotzki) coboară furios şi suflă Iuminările de lîngă morgă, apoi se 
răsteşte gesticulind la Toska. 


GOGU (CONT'D) 
Of, Trotzki, fi-ți-ar buricul al dracu... 


Un trosnet puternic şi lumina se stinge. Pană generală de curent. 


GOGU (CONT'D) 
Ce mă-să! De la ora asta?... 


22. EXT.CURTE SPITAL. SEARĂ 


Agitaţie. Luminări. Torţe. În curte se aprind luminiţe repede stinse de fulgii deşi de zăpadă. 
Unii aleargă prin curte. 


VOCI 


Sas 


Tovarăşul loska! Tovarăşul loskaaaaa!! Sabotori! 


Băăăă, care ați umblat băă, fir-ați ai dracu"! 
Strîngeți tăvileee! Încuiați dulapul! 


Pe coridorul întunecat apare alergind Ilie cu lada în braţe. 


ILIE 
Asta-i Leana, fi-i-ar tocana afurisită! Pe unde umbli naşule, că te căutai peste tot. 


SERAFIM 
N-ar trebui totuşi să vorbesc mai întîi cu domnul director, sau mă rog, cu cineva de la Personal...? 

ILIE 
Hai, naşule, că ne-apucă miezul nopţii. Unde vrei să te mai duci la ora asta, naşule? Tocmai azi? Sînt toți 
ocupați cu nea Pantelică. Dumnezeu să-l ierte. 


Serafim îl urmează în fugă. 


ILIE (CONT'D) 
Hai, naşule, să mănînci şi pe urmă să ne cazăm! Să vezi ce apartament ţi-am pregătit... 


Sasa 


Serafim aleargă împleticit şi ebrietat. În curte l-a pierdut din nou pe Ilie. Alearsă gifiind în întuneric. La 
geamuri bolnavii au aprins chibrituri. 


SERAFIM 
Domnu Ilie! Domnu Ilieeee! 


Nimereşte lingă morgă. Prin geamul morgii, luminat, chipul lui nea Pantelică cu vată în nas îi zimbeşte. 
Pe Serafim îl podidesc lacrimile. S-a prăbuşit pe o valiză. 


SERAFIM (V.0.) (CONT'D) 
Dragă tată... 
Ce naiba să-i scriu eu acuma? Dragă tată, sunt fericit. Află că Palilula e o aşezare deosebit de pitorească. 
Peisajul e sălbatic, încîntător. E drept că din pricina zăpezii am avut oarecari întîrzieri, dar ninge ca în poveşti, 
iar eu sînt bine îmbrăcat. Am fost primit cu multă atenţie. Din păcate, colectivul e îndurerat de dispariţia 
doctorului Pandele, eminent om de ştiinţă. Cu toate acestea am fost primit cu multă căldură şi atenţie. 


23. EXT ELEŞTEU - NOAPTE 


Din depărtare, dinspre eleşteul înghețat se aude din ce în ce mai tare larma neverosimilă a orăcăitului de 
broaşte... Orăcăitul devine melodios: un cor amplu cu inflexiuni verdiene. 

Pe eleşteul îngheţat patinează Venena & Separanda. 
23A. EXT. CURTEA SPITALULUI. FAȚADA BOEMA (VIS) 


Din ceață prinde contur Fațada unei clădiri curioase: Boema. Intrarea e într-un gang lingă o terasă de 
circiumă luminată de o ghirlandă ştirbă de beculeţe şi înecată în fumul care vine de la grătarul de mititei. 
Printre mesele de pe terasă, oleandri mari, înfloriţi. 

În jurul unei mese chefiiesc mai mulți bărbaţi: Ilie, Gogu, Barză, Predoleanu, dom' Bartolomeo, etc. Bărbaţii 
şuşotesc zimbind şi aruncă priviri furişe către Serafim. Un bărbat aşezat cu spatele, miroase un mănunchi de 
flori de oleandru şi apoi se răsuceşte privindu-l zimbind: este chiar el însuşi. 

Serafim e cuprins de ameţeală. 

Imaginea se transformă. Terasa e acum pustie. Mesele 
metalice şi scaunele ruginite, stau îngrămădite unele peste 
altele şi acoperite de zăpadă. Fațada Boemei e acum 
întunecată; peisajul aminteşte de «Insula Morților» a lui 
Boecklin. 


24 - 27. SCENE OMISE 


28. EXT CURTEA SPITALULUI. FAȚADA BOEMA. | 
NOAPTE f 


Apărut pe nesimţite, Ilie îl bate pe umăr. 


ILIE 
Păi ce faci, naşule, adormişi? Hai, că se puse viscolul. 


Ilie, cîntînd şi smiorcăindu-se traversează curtea, către Boema, urmat de Serafim. In foişorul Cabinetului de 
radiologie pilpiie lumini ciudate şi umbre. 

ILIE (CONT'D) 
liii! Aoleo, naşule, uitai. A venit unu' cu 40 de grade, azi dimineață. Hai repede pînă sus! 


Cei doi aleargă către scările în spirală. 


SERAFIM 
Cu 40 de grade?... De azi dimineaţă?... 


Cei doi urcă scările printre tuberculoşii adormiţi cu chiştoace în gură. 
29. INT. CABINET RADIOLOGIE. NOAPTE 


Ilie aprinde un chibrit. La lumina slabă a chibritului se întrezăreşte, fulgurant, încăperea. Lux vechi, în ruină. 
Mormane şi ziduri de cărţi. In mijlocul încăperii, silueta sinistră a aparatului Roentgen. Pe platformă e 
aşezată o cratiţă care fumegă. Ilie dă cratița la o parte. 


ILIE 
Ce mai făcuşi, Leano? Fi-ţi-ar tocana a dracu'! Uite, asta-i cabinetul lui sărmanu' nenea Pantelică... 


Ilie miroase, apoi gustă cu poftă din cratiţă. 


ILIE (CONT'D) 
Asta o să ne otrăvească pe toți... 


Ilie face o mişcare greşită şi răstoarnă cratița sub privirea deznădăjduită a lui Serafim. Apoi scoate o sticlă. 


ILIE (CONT'D) 
Ei, un pic aşa. De sufletul lui nea Pantelică. Tată, păi asta are 52 de grade nu 40! 
(continuind să bea) 
Bietul dom' doctor Pantelică. Toată lumea îl iubea, domnule, nu era om să nu-l iubească. Hai, gustă un pic! CD 

(începe să hohotească) 
Nene Pantelicăăă! Nene Pantelicăăă! Aici ne strîngeam noi dimineaţa, la taclale, cu bietul nea Pantelică. Aici 
la aparat, că nu ne deranja nimeni. Gogu, dom' Bartolomeo, nea Lică Predoleanu, Barză, toţi... Om mare, 
nenea Pantelică. Savant! Mai venea şi Chichi din străinătate... şi făcea şi poze... 


Serafim aprinde chibritul şi citeşte o inscripţie pe un perete: „Broasca e răzbunătoare”. 

Pe un scrin destul de frumos, nişte cărți şi un borcan mare de formol în care pluteşte un ied. Pe pereți, 
tablouri vechi, întunecate, înfățişind ruine. Peste tot, răspindite clişee radiologice, pe pereți desene anatomice 
ciudate. 

Se aude un foşnet într-un colț al camerei. Parcă se intrevede o siluetă ascunsă. 

Serafim cercetează borcanul cu ied. 


ILIE (CONT'D) 
Cum miîngiia el iedul ăla din borcan şi-l căina: „Puiul tatii, puiul tatii!” 


Serafim e foarte beat. Găseşte un teanc de fotografii. Printre ele: 

- oleandri înfloriţi. Printre tufe, portretele viitorilor amici ai lui Serafim: Gogu, Predoleanu, Ilie, etc. 

- portretul unui țap care priveşte crincen în aparat. Cînd Serafim încearcă să dea pagina, țapul pare că 
fornăie şi vrea să împungă. 

Serafim priveşte din nou fotografia: într-adevăr țapul şi-a schimbat poziția. 

- O fotografie îl înfăţişează pe el însuşi, cu un ied în braţe. 

Serafim priveşte mai atent: e de fapt nea Pantelică cel care ţine iedul. 

- O rochie galbenă care ia foc. 

Serafim frunzăreşte repede celelalte fotografii. 

- Flăcări, flăcări, flăcări... 

Sub teancul de fotografii găseşte învelită într-o bucată de stambă arsă, o cutiuţă. În cutiuţă, un cărăbuş uscat 
înfipt în ac. 

Ilie a adormit pe o canapea. 

SERAFIM 
(încercînd să-l trezească) 
Domnu' Ilie! Domnu' Ilie!... 


Serafim ia sticla şi bea pină la fund. 

Scoate dintr-un săculeţ un tub de pastă de dinţi, suge din el şi mestecă trist... Caută un loc să se întindă, nu 
găseşte. Se întinde pe platforma aparatului Roentgen şi adoarme. 

O mină se plimba uşurel pe trupul lui Serafim. 


30. INT. CABINET RADIOLOGIE. DIMINEAȚĂ 


Un biziit lung, neliniştitor, îl trezeşte brusc pe Serafim. 

Zace întins de-a curmezişul pe masa aparatului Roentgen. Aparatul e în funcțiune, beculeţele de alarmă 
clipocesc ameninţător şi un fum subţire umple încăperea. 

Ilie îl scutură cu putere pe Serafim. 


ILIE 
Hai, scoal' repede că îl duc pe nea Pantelică! 


Intr-un colț al încăperii, printre aparate, Leana Mică, femeia de serviciu, cu mătură, găleată şi făraş, strînge 
resturile cratiței răsturnate. 


ILIE (CONT'D) 
Vezi, cu cîrpa aia p-acolo, Leano, să nu mai faci vreun scurt circuit! 


LEANA MICĂ 
(smiorcăită) 
Dă-le... fir-ar ele de sîrme!! 

Buimac, netezindu-şi inutil hainele şi părul, Serafim priveşte cu groază aparatul. Leana Mică îşi aprinde o 
țigară şi îl priveşte lung. 


ILIE 
Ce faci Leano, iar fumezi? 


LEANA MICĂ 
Ce-avuseşi, Ilie, cu tocana mea? 


31. EXT. CURTE SPITAL. DRUM SPRE BOEMA. DIMINEAȚĂ 
Ninsoare deasă. Bat clopotele. Cortegiul funerar luptă cu nămețţii. 


ILIE 


Nene Pantelicăăă!!! 


Ilie se repede şi se alătură bărbaţilor care poartă sicriul pe umăr - Pişta, Niţă, Dom' Bartolomeo, 
Predoleanu. In urma sicriului mai multe femei: Damele de la bordel (Puşa, Geta şi Pixi), Olga Herzog, 
Asistentele, Hermafrodita. 


ILIE (CONT'D) 
Mai cu viață, mă, fir-aţi ale dracu'! Păi aşa îl jeliți voi pe nenea Pantelică? 


Cortegiul traversează curtea şi gangul Boemei. 
32. EXT CIMITIR (DUPA CORTINA) DIMINEAȚĂ 
Ninsoare deasă. Cortegiul apare printre fulgi, pe drumul spre cimitir. Un mic taraf dirijat de Gogu cîntă 


Chopin. 
Serafim îşi tiriie cu greu valizele cu cărți şi salută fisticit în dreapta şi în stinga. © 

Gogu se apropie de Serafim şi-i dă o mină de ajutor la căratul valizelor. 


GOGU 
Am înţeles că te tot cazează Ilie la Boema, de vreo două zile. Bine ai venit în club. 
SERAFIM 
Cine era de fapt nea Pantelică? 
GOGU 


Cel mai bun doctor din Palilula. Din ţară. Din lume. Om de geniu! Socrate! Dumnezeu să-l ierte! 


Gogu scoate o sticluță şi varsă cițiva stropi pe jos, trage o duşcă şi apoi i-o întinde lui Serafim. 


SERAFIM 
Nu, nu, pentru mine nu... Eu nu mai beau... 
GOGU 
Ei, un pic aşa. De sufletu' lu' Nea Pantelică. 
SERAFIM 
Aş vrea să vă spun ceva... mi s-a întîmplat un lucru foarte, foarte grav. Azi dimineaţă... Ştiţi, cred că am fost 
iradiat. 
GOGU 


Nici-un pericol, dragul meu. Stai liniştit! Aparatul ăla nu mai funcționează de patru ani. Se aprind doar 
beculeţele ca să facă impresie. 


Serafim apucă sticla cu palincă şi o dă pe git. 

SERAFIM (V.0.) 
Dragă Tată, în această dimineaţă tristă i-am cunoscut eu pe distinşii mei colegi... Domnul doctor Gogu, noul 
meu prieten mi-a vorbit despre fiecare: Doctorul Predoleanu, eminent anatomopatolog şi asistentul lui, 
domnul Niţă Leonardo... 


GOGU 
Autopsier şi sanitar rural cretin... Ia uite, cu acul de seringă înfipt la rever. Le face tuturor injecție cu acul 
ăla... 
Cortegiul urcă drumul prin ninsoarea deasă. 
SERAFIM (VO) 


Dom' Bartolomeo, farmacistul. Boier cu gusturi fine, Înnebunit după operă. Jumătate din Palilula era 
proprietatea familiei lui. Bineînţeles, le-au luat totul... 


GOGU 
Alcoolic, cu studii la Paris şi cu ciroză: aristocrat ce mai! 


SERAFIM (VO) 
Asistentele lui de la farmacie, două doamne gemene. 


GOGU 
Două matracuce, Venena şi Separanda, nici nu ştiu cum le cheamă. lar ăia doi, Stan şi Bran sînt bărbaţii lor. 
Beţivi rău, dar îi țin astea din scurt. lar ăla-i, Trotzki, nea Virgil Codreanu, secretarul de partid, futu-i buricul 
mă-sii, fost ilegalist... 


SERAFIM (VO) 
Maternitatea are un colectiv numeros, cadre medicale şi auxiliare competente, o să-mi ia un timp pînă să-i 
cunosc pe toți. 

GOGU 
Leana Mică, hocheista cu mopul... Cam nimfomană. Hermafrodita, şefa Serviciului de Salvare. Femeie cînd e 
lună plină şi bărbat cînd e lună nouă. 


Cadre distincte vor prezenta fiecare personaj în interiorul cortegiului. 
33. EXT. CIMITIR. ÎN JURUL MORMÎNTULUI. DIMINEAȚĂ 
Silueta Caprei se strecoară ascunzindu-se printre cruci. 


LEANA MICĂ 
Fi-ar mama ta de curvă!... 


Leana Mică se repede şi aruncă cu bulgări de pămînt după ea. 
Silueta dispare. Bărbaţii încearcă să domolească furia Lenei Mici. 


TROTZKI 
Tovarăşi! Tovarăşi! Treceţi la locurile voastre! Tovarăşi! 


Sicriul e coborit în groapă. Ilie a coborit şi el să dea o mină de ajutor. Trotzki ține un discurs. 


TROTZKI (CONT'D) 
Dragi tovarăşi şi prieteni! În aceste clipe grele, ne-am adunat să aducem un ultim omagiu marelui om de 
ştiinţă, luptător devotat pentru cauza partidului pe plan ştiinţific şi medical, tovarăşul doctor Pandele. Inima 
partidului nostru resimte o mare pierdere prin dispariția tovarăşului Pantelică al nostru. (hohot) 


Groparii se grăbesc să astupe groapa. Ilie hohoteşte prăbuşit pe sicriu şi e gata să fie acoperit de pămînt 
amestecat cu zăpadă. 
Damele bocesc. Barză face o criză de jale isterică. Babele îl trezesc din leşin. Bărbaţii beau virtos. 

TROTZKI (CONT'D) 
Dar Partidul a ştiut întotdeauna în clipe grele să găsească soluţii optime pentru rezolvarea unor probleme 
grave. Şi iată că Partidul, cine altul, ne-a trimis un înlocuitor al neînlocuitului tovarăşu' Pantelică, un tînăr 
vlăstar al şcolii noastre socialiste de medicină, o vie speranță, şi anume doctorul... tinere, n-am reținut: care-i 
numele?... 


Toate privirile se îndreaptă asupra lui... 
SERAFIM 
(cu voce gituită de emoție) 
Dragoş Serafim! 
Damele îşi şterg pentru o clipă lacrimile şi îi zimbesc duios. 
34. EXT. BOEMA. SEARĂ 
Un cerdac de lemn, în formă de U, multe uşi şi ferestre întunecate. 


35. INT. EXT ODAIE SERAFIM. SEARĂ 


Odaia lui Serafim e înţesată de lume: Ilie, Gogu, Predoleanu, Popescu Barză, Petrică Zile Grele (proxenetul 
celor 3 Dame). Dom' Bartolomeo rezemat de un perete priveşte în gol. Tigani cu țambal şi contrabas. Amicii, 
veseli, s-au aşezat pe teancuri de cărţi, în jurul unui bec gigantic, şi au întins sticlele pe o măsuță făcută tot 


din cărți. 

SERAFIM (V.0.) 
Draga Tată, s-a dus repede zvonul că un tînăr intelectual a sosit în Palilula şi toată lumea s-a înghesuit să-mi 
vadă biblioteca. 


Inghesuit într-un colț, în picioare, Serafim îi priveşte zimbind îngrozit. 

ILIE 
Fă-te gură, pîlnie, 
Şi tu burtă, butie. 
Păzea, suflete, că te înec! 
Trăiască neamul nostru 
Ăla rău şi puturos! 


MARGARETA (soția lui Ilie) 
(de afară, de pe cerdac) 
Eu chem Miliția, să ştiţi! 


GOGU 

Săru' mîna, coană Margareto! 
Se încinge cheful. 

VOCI ÎN COR 
Ilie, spune-ne cu lupu'. Hai, să audă şi Serafim că el nu o ştie. Spune-i-o şi lui! 

ILIE 

Aşa-i, că Naşu' n-o ştie. 

VOCI ÎN COR 


Hai spune cu lupu"! Zi cu lupu'! Hai mă, zi cu lupul! 


Ilie zimbeşte uşor, îşi pleacă privirea înclinindu-şi capul, precum Isus în «Cina» lui Leonardo. 

ILIE 
Dom'ne, sînteți atenți? Fiţi atenţi aici: faptul este întîmplător, adică e un fapt care s-a întîmplat, că nu pun nici 
o vorbă de la mine. 


36. EXT. O COLIBĂ ÎNGROPATĂ ÎN ZĂPADĂ. DIMINEAȚĂ. (FLASHBACK) 


Peisaj de iarnă ca în cărţile de poveşti. O colibă micuță, îngropată în zăpadă. Se deschide uşa şi o siluetă 
micuță (Ilie) porneşte prin ninsoarea deasă pe nişte potecuţe ca nişte tunele de labirint. 


37. INT. ODAIA LUI SERAFIM. SEARĂ 

ILIE 
Deci, fiți atenți aici: în 1953, iarnă grea. Mă dăduseră ăia ai mei afară după povestea cu turmele şi cu măgarul 
la Grandiflora şi stăteam pe la o nevastă de-a mea. Zăpadă mare cît e omul de înalt şi pîrtia îngustă. M-am dus 
să iau lemne din pădure. Şi acolo, Hop! dau de lup! 
38. EXT LABIRINT ÎN ZĂPADĂ. DIMINEAȚĂ. (FLASHBACK) 


Capul lupului, în prim plan, cu dinţi rinjiți şi ochi de foc. Lupul muşcă în gol: hatz! 


39. INT ODAIA LUI SERAFIM. SEARĂ 


ILIE 
M-am speriat! Aveam şi braţul de lemne în spinare. Şi domne, atunci am început înjurătura la faţa locului, şi 
am luat-o la fugă. Da' fiți atenţi aici: înjurătura am început-o la faţa locului: "Bă! Futu...!1... Atît am apucat să 


zic. Şi dă-i şi fugi prin şanţul ăla, prin ududoi. Şi lupu' după mine. 

40. EXT. DEAL. DIMINEAȚĂ. (FLASHBACK) 


Ilie aleargă prin labirintul de zăpadă. Gifiie. Din cînd în cînd apare ca un insert lupul care face hatz! îl 
muşcă de fund. Pantalonii lui Ilie sint sfişiaţi. 


41. INT. ODAIA LUI SERAFIM. SEARĂ 


ILIE 
Dar, fiți atenți aicea! Ce greu mi-a fost, cum ar veni, că eram de două ori emoţionat. Odată că lupul era după 
mine şi, al doilea, că nu puteam să dau drumul la înjurătură, că n-aveam cum. Şi-am tinut-o în piept aşa, în 
piept. Şi aşa cu înjurătura în piept, pe o potecă de-aia, cu lupul după mine... doi kilometri! 


42. INT. COLIBĂ ILIE. DIMINEAȚĂ. FLASHBACK 


Ilie ajunge la colibă, trage zăvorul, leapădă lemnele şi îşi trage sufletul. Apoi se repede la uşă, deschide 
zăvorul şi întredeschide uşa. 


ILIE (CONT'D) 
'te-n cur de lup!!! 


43. INT. ODAIA LUI SERAFIM. SEARĂ 


ILIE 
Domne, ați priceput cum este? Am ajuns acasă. Am deschis uşa, am intrat înăuntru, am pus cioaca la uşă, am 
lepădat lemnele, şi după aia cînd m-am văzut în siguranţă, am tras iară cioaca, am deschis uşa, am scos capul 
pe uşă şi mi-am terminat, domne, înjurătura: ,„... 'te-n cur dă lup!!...” Că o începusem cu doi kilometri mai 
încolo!... 


PREDOLEANU 
Şi-a terminat omul înjurătura: să se uşureze!... 

ILIE 
Domne, faptul e întîmplător, că adică chiar mi s-a întîmplat!... 


Amicii se prăpădesc de ris. 


GOGU 
Hai, Ilie, mai arată-ne odată cum ai făcut! 
ILIE 
Am tras cioaca, am deschis uşa, am scos capul pe uşă şi mi-am terminat domne, înjurătura (deschide uşa şi 

înjură): „... 'te-n cur dă lup!!!... 
Toţi cad pe spate de ris. Casa se zguduie de risul lor. Odaia se răstoarnă de ris. Comesenii zac pe tavan 
sufocaţi de ris. 

Uşa se deschide şi în prag apare, crîncen şi în izmene, nea Virgil Codreanu (Trotzki). 


Toţi aşteaptă încremeniți. 


TROTZKI 
De ce mă înjuri de lup, tovarăşe Ilie? 


Nea Virgil Codreanu priveşte lung. Buza de jos îi tremură. Pleacă şi se aude cum se încuie la el în cameră. 


GOGU 
Bine, mă Ile, păi ce faci, înjuri partidul de lup? 


44. EXT. CERDAC BOEMA. SEARĂ 


Gogu, înduioşat bate uşurel la uşa încuiată. 

GOGU 
Hai, mă Trotzki.... 


TROTZKI 
(de după uşă) 
Halal membri de partid! V-aţi dat cu americanii! Bă, nene, noi v-am lăsat un Partid ca o floare şi voi l-aţi făcut 
ca un căcat! Aţi stricat partidul. Ce partid v-am lăsat!... 


Gogu priveşte jenat către ceilalți. După o pauză: 


GOGU 
Nea Virgile, abia ne-au primit şi pe noi acum cîteva luni. Cînd era să-l stricam? Nici nu ni l-au dat ca o floare 
şi nici nu aveam cînd să-l aducem în halul în care pretinzi dumneata. Hai să bem un păhărel, nea Virgile. 


Gogu face un semn. 
45. INT. ODAIE SERAFIM. SEARĂ 


Taraful începe să cinte la țambal Internaționala”. Se aude cum Nea Virgil sforăie cumplit. Stau toți cu 
paharele în mină, neputincioşi. 


PREDOLEANU 
la mai dați-l în pizda mă-sii! Asta e! Partidul ne strică cheful! 


46. EXT. CERDAC. NOAPTE. MAI TÎRZIU 
Cor polifonic de sforăituri. Se aud broaştele cîntînd în depărtare şi curg streşinile a primăvară. În izmene, 


Serafim orbecăie pe cerdac, are o «urgenţă». Are o lanternă care merge cînd vrea ea. 
Serafim deschide o uşă la întimplare. 

47. INT.CAMERA LUI PREDOLEANU. NOAPTE 


In odaie, un lighean în care ard ziare. Predoleanu fumează în pat. Lîngă el, cea mai bătrină dintre curve, Pixi 
Ochi Magic. Ochiul ei de sticlă reflectă flăcările şi luminează magic încăperea. 


PIXI 
Vii cu noi, puiule? 


SERAFIM 
Mă iertaţi. 


48. EXT.CERDAC. NOAPTE 
Pe un scăunel, înfofolit, Pişta Herzog păzeşte uşa. Dincolo de uşă se aud miorlăiturile tandre ale Olgăi. 


PIŞTA 
Sssst! Doarme Gogu! A fost de gardă. 


Serafim dispare în întunericul din fundul cerdacului. 

49. INT. CAMERA LUI ILIE. NOAPTE 

În mijlocul patului doarme Ilie. Hermafrodita doarme cu capul pe pieptul lui. În cealaltă parte a patului, 
întoarsă cu spatele, doarme coana Margareta, soția lui Ilie. 

Hermafrodita se trezeşte brusc. E neliniştită. 


50. EXT.CERDAC. NOAPTE 


Desculţă şi în cămaşă de noapte, Hermafrodita iese pe cerdac, să tragă în piept aer rece de primăvară 
timpurie şi să privească cerul. 

Îl zăreşte pe Serafim care se întoarce de la WC. 


HERMAFRODITA 
Frumuşel mai eşti doctore! 


Se apropie încetinel de Serafim şi îşi dezveleşte ţițele mari. Apoi îl ia în braţe şi îl sărută pătimaş. Serafim se 
fereşte. Hermafrodita fornăie şi îl trinteşte la pămînt. Luptă tăcută. Hermafrodita, călare, îl sărută horcăind. 
O lumină lăptoasă anunţă zorile. 

Pe cer răsare cornul lunii ca o seceră. Faţa Hermafroditei se congestionează, maxilarele încep să-i tremure. I 
se umflă pomeții, i se dilată nările şi îi creşte mustaţa. Se întoarce rapid în odaie. 

După citeva secunde se redeschide uşa brutal. Ilie zboară afară, izbit de pumnul Hermajfroditei. 

Apoi, din odaie se aud ţipetele coanei Margareta şi nişte grohăieli ritmice, înfricoşătoare. 

Ilie scoate un castravecior acru dintr-un borcan, muşcă din el şi cu o pătură tiriş se apropie de Serafim. 


ILIE 
Vine primăvara, naşule, vine primăvara. 


Se aude vocea lui dom' Bartolomeo cîntind o arie de Rossini. Aria se întrerupe brusc. Ilie deschide o uşă. 
51. INT. CAMERA LUI DOM' BARTOLOMEO. NOAPTE 


Dom' Bartolomeo zace într-un fotoliu vetust şi îl priveşte fix pe Serafim. Degetele i se mişcă vioi pe o 
claviatură imaginară. 


52. EXT.CERDAC. NOAPTE 


SERAFIM 
Îi e rău? 

ILIE 
Doarme. Ce mai, boier adevărat! 


Se aude, departe, prin păduri, cintecul trist al broaştelor. 
Ilie aruncă restul de castravete jos în curte. Se aude un scincet. Ilie se apleacă peste balustradă. 


ILIE (CONT'D) 
(brusc melancolic) Măi, parcă-l văzui pe nea Pantelică! Să știi că el fuse, doamne iartă-mă! (vărsînd din ţuică) 
Nene Pantelică! Hai să trăieşti! 


53. EXT. PALILULA NOAPTE 


Privelişte în vol d'oiseau asupra Palilulei. Printre fulgii rari de zăpadă se văd clădirile spitalului în care se 
sting treptat luminile. O broască enormă traversează curtea. 

Clădirea Boemei. Toate ferestrele sînt stinse cu excepția uneia, puternic luminate. Din celelalte odăi se aude 
un cor de sforăituri. 


54. INT. ODAIA LUI SERAFIM. NOAPTE 


Văzut prin fereastră, Serafim e făcut covrig pe un fel de pat improvizat din multe cărți şi din valiză. S-a 
acoperit cu un vraf de haine. 

Lîngă pat zace un bec uriaş, aprins, al cărui fir şerpuieşte prin toată odaia şi iese prin uşa întredeschisă. 
Serafim ascultă strigătul trist al broaştelor din depărtare. Îi curg lacrimile. la becul aprins de pe duşumea şi 
îl bagă în aşternut. 


55. INT. CABINET DE RADIOLOGIE. DIMINEAȚĂ 


Serafim, în halat alb stă cu urechea lipită de uşă. 

SERAFIM (V.0.) 
M-au instalat în cabinetul răposatului, că tot nu am nimic de făcut. Visam mămici rumene cu ţîţe mari şi 
copilaşi dolofani care rîgîie şi sug. După atîta amar de şcoală, iată-mă, tînăr pediatru, la Palilula, oraşul fără 
copii. Păzesc aparatul ăsta care nu mai merge de ani de zile şi chiar dacă ar merge eu nu mă pricep... Cu 
amăriții aia care aşteaptă să le facă cineva micro... Paştele mă-sii, n-am cum să-i scriu asta lui tata... 


Serafim deschide uşurel uşa. Pacienţii sar în picioare. Serafim închide repede uşa. 
Leana Mică îşi face de lucru cu mătura. Pe masa aparatului Roentgen fumegă o crăticioară. 


? | 
LEANA MICA | 
Ciupercile le pun la sare de cu toamnă. Tot eu fac şi borşul. ! 
Dacă vreţi am şi ouă proaspete. Zău, dom' doctor, nu veniţi 


pe la mine? 


Leana se apropie lascivă de Serafim şi încearcă să îi 
descheie halatul. 


LEANA MICĂ (CONT'D) 
Fac zacuscă de vinete şi am şi varză la murat. Că lui nea 
Pantelică, Dumnezeu să-l ierte, îi plăcea mult cu zeamă de 
varză. Şi să-mi spună ei mie că l-am otrăvit, cînd eu ştiu 
bine că i s-a tras de la putoarea aia de Capră. 


Dincolo de uşă se aud voci. 


GOGU (V.0.) 
Bună ziua bolnavi. 


PACIENTII TBC (V.0.) 
Să trăiţi dom' doctor. 

GOGU (V.0.) 
Bolnavi, ați mîncat? 
PACIENTII TBC (V.0.) 
N-am mîncat dom' doctor. 
GOGU (V.0.) 


Păi, duceți-vă şi mîncaţi şi veniţi după aia. 


Gogu intră în cabinet. 
Leana Mică, furioasă, din uşă, se răsteşte la bolnavi. 


LEANA MICĂ 
O să daţi foc p-acilea, fi-v-ar țigările ale dracu"! 
Gogu umple două păhărele. 
SERAFIM 
Mulţumesc, eu nu mai vreau să beau. 
GOGU 


Ei aşa, puțin, că vine primăvara. 
56. INT CABINET. EXT CURTE SPITAL - DIMINEAŢĂ 


În dreptul ferestrelor, pe schele, nişte muncitori ridică leneşi, cu un scripete, o găleată de var. Le scapă funia, 
găleata cade, varul e iîmproşcat pe geamul cabinetului. Se aude afară nea Virgil Codreanu urlînd la 
muncitori. 

57. INT CABINET. DIMINEAȚĂ 


GOGU 
Vine primăvara... 


Serafim cercetează un teanc de radiografii. Schelete de copilaşi cu coadă şi aripi de găină, cranii umane cu 
coarne etc. 


SERAFIM 
Ce-i cu prostiile astea? 


GOGU 
(răsfoind radiografiile) 
Ale lu' nenea Pantelică... Trotzki zicea că-şi bate joc 
de clasa muncitoare. Că cică să schimbe aparatul, să 
aducă unul nou. Dar Nea Pantelică n-a vrut, susținea 
sus şi tare că aparatul e foarte bun, dar că omul e 
defect. 


Leana Mică face o mişcare greşită şi răstoarnă un 
borcan de pe etajeră. 


LEANA MICĂ 
Na, că te spărseşi! 


În balta de formol de pe duşumea, printre cioburi, fetusul de ied respiră şi mişcă uşurel din picioare. 

SERAFIM 


(şopteşte) 
Eu sînt pediatru. Ce caut eu aici? 


Leana Mică mătură resturile în făraş şi iese bombănind. 


GOGU 

Nea Pantelică, Dumnezeu să-l ierte avea o teorie; copiii aduc ghinion. Dacă se naşte un copil înseamnă că 
trebuie să plece unul dintre noi. Venea pe la el din cînd în cînd Capra, curva aia urîtă şi lungă. Cînd ne prinde 
beti vine pe la noi toți. Ai văzut-o? O ţine Barză pe la şoproanele alea ale lui. Unii zic c-ar fi soră-sa... Numai 
că într-o zi Capra a rămas gravidă. Astă toamnă Leana Mică se jura că a văzut-o intrînd borţoasă la nea 
Pantelică şi ieşind dezumflată. Nea Pantelică s-a făcut ursuz de atunci, n-a prea mai ieşit de aici, din cabinet şi 
n-a lăsat pe nimeni să intre. Leana Mică îi aducea mîncare, tocăniţele ei blestemate, şi se jura că ar fi auzit în 
cîteva rînduri un fel de scheunat sau plîns de copil. Mă rog, invenţii de-ale Leanei, că era a naibii de geloasă. 
Într-o dimineaţă n-a mai auzit nimic, şi l-am găsit mort. Intoxicat cu ciuperci. Dar nebuna de Leana zicea că i 
s-a tras de la copilul Caprei. Că l-a mîncat nea Pantelică şi i s-a aplecat. L-a făcut şi căpcăun. Prostii de-ale ei. 


58. INT. ANTICAMERA CABINETULUI (GALERIE). ZI 


Serafim şi Gogu au coborit printre pacienţii TBC. Fum gros de țigară. 


GOGU 
Ce faceți, mă aici, ați mîncat? 
PACIENTII TBC 
(fericiți) 
Am mîncat, dom! doctor! 
GOGU 


Păi vedeţi? Eu n-am mîncat. Atunci, mă duc şi eu să mănînc. Veniţi şi voi altădată! Hai că sînteţi ca bradul! Q 

SERAFIM (V.0.) 
Gogu mă vizitează des. S-a hotărît să-mi facă educaţie. A venit la Palilula în urmă cu vreo cinci ani. Cică nea 
Virgil Codreanu, Trotzki, secretarul de partid, nu-l poate suferi: zice că e american şi el nu-i suferă pe 
americani. 


GOGU 
Nu sunt domne, american. Sînt şi eu oltean de-al vostru. 


SERAFIM (V.0.) 
S-a născut prin Burundi sau pe la 
Ouagadougou, naiba mai ştie, dar a 
studiat aici la noi şi s-a pripăşit la 
Palilula. 


GOGU 
M-au repartizat aici... 


Între timp, cei doi au coborit în curtea 
spitalului, continuă dialogul. % 


59. EXT.CURTE/INTRAREA ÎN PALILULA. DUPĂ AMIAZA. FLASHBACK 


Din toate direcţiile lumea se adună în piaţă, alegindu-şi locuri ca la teatru. Bolnavii şi pacienţii TBC în 
pijamale au ieşit din spital şi s-au aliniat pe două-trei rînduri, după înălțime, ca la cor. Undeva la o biserică 
cineva a început să tragă clopotele. 

În zare, pe calea ferată, țopăind dansant pe traverse, se apropie silueta înaltă şi elastică a lui Gogu. 

În grupul celor care aşteaptă la carne, Niculae Cîrcu e foarte agitat. 

NICULAE CÎRCU 
Ce-o mai fi şi ăla, domne? O fi om, sau ce-o fi? Domne, să ştii că ăla nu e om că eu nu am mai văzut aşa ceva. 
Sau o fi om? Eu m-aş duce să văd. 


O VOCE DIN MULȚIME 
Du-te, nea Cîrcule că îţi ţinem rîndul. 
NICULAE CÎRCU 
Domne, da' mi-l ţineţi? 
O VOCE DIN MULȚIME 
Ți-l ţinem, nea Cîrcule. 
NICULAE CÎRCU 


Eu mă duc să văd: o fi om sau ce-o fi? 
Nea Circu porneşte către calea ferată dar după cîțiva paşi se întoarce repede. 


NICULAE CÎRCU (CONT'D) 
Domne, da' îmi ţineţi rîndul? Da? 


O VOCE DIN MULȚIME 
ȚI-l ţinem nea Cîrcule, ce mai!... 


Niculae Circu aleargă pe calea ferată. Ajuns aproape de Gogu se opreşte. Apoi păşeşte ezitant şi îl însoţeşte 
cîțiva metri, învirtindu-se în jurul lui şi cercetindu-l minuţios. 


NICULAE CÎRCU 
(fără multă convingere) 
Ba, da urît mai eşti! 

GOGU 
Cînd ti-oi fute una peste bot!... 


În plin centrul Palilulei, în mijlocul şinelor, aşteaptă Pixi Ochi Magic. Undeva mai departe, în spatele ei 
tropie nerăbdător Petrică Zile Grele. Pixi Ochi Magic îşi scoate, provocator, ochelarii de soare, se 
răsuceşte pe călciie şi porneşte ca o prințesă prin mulțime. Ochiul îi scinteiază. Gogu o urmează ca 
hipnotizat. În urmă păşeşte mindru, Petrică Zile Grele, zîmbind straniu. Clopotele se înteţesc. Pixi dă la o 
parte cortina şi pătrunde în clădirea bordelului urmată de Gogu. Petrică Zile Grele, mindru ca un grifon 
păzeşte intrarea deasupra căreia atirnă firma cu sirene lascive. 


60. EXT. ÎN FAŢĂ LA BOEMA ZI 


GOGU 
M-a întîmpinat Pixi Ochi Magic. Ochiul îi strălucea precum Koh-i-noorul, aruncînd raze orbitoare peste 
mulțime. M-a ținut vreo două săptămîni la ea, la „Trei Ochi sub Plapumă”. 


SERAFIM 
„Trei Ochi sub Plapumă”? 


61. INT. BORDEL - LA „DOI OCHI SUB PLAPUMĂ” FLASHBACK 


Un pat mare în care se zbate o plapumă multicoloră de mătase. Plapuma se dă la o parte şi apare chipul 
transpirat al lui Gogu. După o secundă apare şi capul lui Pixi Ochi Magic. Ne priveşte cu un singur ochi şi 
zimbeşte şi ea. De sub plapuma de mătase, trei ochi zimbesc sclipind în lumina lămpilor de gaz. Pixi Ochi 
Magic întinde mina şi ia de pe noptieră un ochi de sticlă pe care şi-l înşurubează în orbita goală. Bătrina, cu 
ochiul de sticlă exagerat de mare, rău centrat şi de o culoare imposibilă, face bezele lascive. 


62. EXT. CURTE SPITAL. DUPĂ AMIAZA. FLASHBACK 


Niculae Cîrcu se întoarce liniştit la locul lui de la coadă. 

NICULAE CÎRCU 
Domne, m-am uitat bine: e om! Ce mai: om - om! Dar e negru de tot. Şi mi-am dat seama şi de ce. E negru de 
supărare că trebuie s-o fută pe nenorocita aia de Pixi Ochi Magic. 


63. EXT.CURTE SPITAL. ZI (PREZENT) 


Coada la carne e aceiaşi. Aceiaşi oameni, parcă, mai pietrificaţi. 


GOGU 
Să trăieşti nea Cîrcule! 
NICULAE CÎRCU 
Să trăiţi dom! doctor! 
GOGU 
Bagă? Bagă ceva? 
NICULAE CÎRCU 


Bagă pe dracu' să-i ia... Cică, mai pe seară... 


Gogu şi Serafim traversează curtea spitalului. Se văd din nou schelele de pe pereții exteriori. Curg streşinile. 
Cintă păsărelele. Dinspre eleşteu orăcăie broaştele. Gogu deschide larg braţele. 


GOGU 
Vine primăvara! Nimic nu-i mai frumos pe lume decît primăvara la Palilula. Totul înfloreşte. Maternitatea 
duduie. 


Schelele se prăbuşesc. Varul se împrăştie peste tot. 


MUZICĂ! 

Palilula e un mare ring de dans. Zăpada a început să se topească şi s-a transformat în noroi. 
Trotzki se ceartă cu toată lumea şi se urcă în ambulanţă, gesticulind furios. 

Bolnavii împing maşina care se înfige în zid. 

Baiazid se bate cu Izabela. 

Pompierul, echipat, lustruieşte cisterna. 

Separanda şi Venena se îndreaptă în pasul lor dansant spre farmacie. 


64. INT. FARMACIE ZI 


Dom' Bartolomeo le zăreşte venind prin vitrină şi, disperat, soarbe rapid dintr-o sticlă pe care nu mai ştie 
unde s-o ascundă. O strecoară în cele din urmă în dulăpiorul pe care scrie Venena & Separanda, îl încuie şi 
ascunde cheia. 

Cele două femei au intrat în farmacie. Adulmecă nemulțumite mirosul de alcool care le conduce la dulăpior. 
Îl privesc pe dom' Bartolomeo sisîind cu dispreţ. 


65. INT BUCĂTĂRII ZI 


Intr-un colț al bucătăriilor şi-a făcut birou Ilie, «magazionerul». Ajutat de o bucătăreasă, numără nişte lăzi 
cu sticle de vin şi le notează, scrupulos în borderou: 


ILIE 
Douăzeci de borcane cu dovlecei. Roşii în bulion. Orez. Macaroane extra. 


66. EXT CURTE SPITAL / EXT CABINET RADIOLOGIE ZI 


Sus la fereastra cabinetului, ca un Gargouille de pe Notre Dame, Leana Mică priveşte curtea cu ochi sinistru 
şi bombănind, deschide o carte uriaşă pe care ţopăie o broască. 

67. INT. BAIA SPITALULUI BUCĂTĂRII ZI 


Duşuri şi căzi. Doctori şi pacienţi, toropiți de aburul fierbinte zac prin cazi sau îşi tiriie papucii de lemn pe 
ciment. Numai bărbaţi: Gogu, Ilie, Serafim, Hermafrodita. 
Dincolo de căzi, bucătăresele se foiesc în jurul oalelor. 


SERAFIM (V.0.) 
Dragă Tată, a trecut ceva timp de cînd m-am instalat la Palilula. Pot spune că m-am adaptat repede la ritmul 
activităților din spital. Şi, într-adevăr pot spune că, vorba doctorului Gogu, maternitatea duduie. 


Predoleanu, cu ceaşca de cafea alături, scurmă cu port țigaretul într-un borcan cu limbrici, în timp ce Niţă îl 
bărbiereşte. 


Știţi voi ce e aicea, mă? Aicea e Raiul, 
mă! Paradisul! Ăştia sînt nişte limbrici. 
Şi pentru limbrici Paradisul este hîrdăul 
cu căcat pentru că în căcat au văzut ei 
pentru prima oară lumina zilei, dacă 
putem spune aşa. 


Într-un colt, Dom' Bartolomeo, cîntă la 
pian romanţa «GRANDIFLORA» 

Nea Mitică Limoncelli îl însoţeşte în 
cîntare dar e gata-gata să se înece 
într-o cadă. E salvat de Ilie. 


ILIE 


Săracul dom' Bartolomeo. Ce boieri erau odată... 

GOGU 
Cum a fost, Ilie, cu măgarul, la Grandiflora?... 


PREDOLEANU 
Cum e, Ilie, să stai singur în tot restaurantul? Să nu te servească decît pe tine? 


ILIE 
Grandiflora... 


Intr-un colt înfăşurat în cearşaf ca un senator roman, nea Virgil Codreanu (Trotzki) se biciuie cu un 
mănunchi de frunze ude. Niţă Leonardo îi taie unghiile la picioare. 


TROTZKI 
Tovarăşul Serafim, stai puţin jos, aicea, lîngă mine. Tovarăşul Serafim, dumneata eşti un om tînăr. Nu te lua, 
domnule, după ăştia. Alde Ilie, alde doctorul Gogu. Domne, ăştia s-au dat cu americanii, ascultă-mă pe mine. 
Gogu ăsta, nu te uiţi la el? Crezi că Organul n-a aflat? A aflat. Dumneata eşti un om tînăr, e păcat, zău. Nu 
trebuie să greşeşti în fața Partidului. Eu am greşit. Ce să zic? Am greşit! Mi se sfişiie pieptul de durere dar 
n-aveam ce să fac? 


Între timp şi-a făcut apariția şi Leana Mică; îşi face de lucru printre bărbaţii goi mutînd nişte găleți de colo 
colo. 


HERMAFRODITA 
Ce cauţi aici Leano? Ptiu!! Nu ţi-e ruşine? 


LEANA 
Păi, dar? Că ce, mi-o fi ruşine de tine? Am văzut eu altele mai breze ca a ta! 

Gogu, Predoleanu, Barză sorb pe rind dintr-o sticlă de 
vin. Ilie a fugit, ud şi gol în fundul sălii vaste, printre | 
bucătărese. Le ciupeşte de fund şi gustă din oale. 
Bucătăresele chirăie. 


GOGU 
Dar cînd ai greşit dumneata în faţa Partidului, nea | 
Virgile? 
TROTZKI 


Cînd am divorţat. În '57. Nu-mi pare rău, că era o 
femeie a dracului. Era dată şi aia cu duşmanul de clasă. 
Dar am greşit în faţa Partidului. Nu trebuia să divorțez. 
Trebuia s-o lămuresc eu pe ea. Asta trebuia să fac.După aia am cunoscut-o pe Elena mea. Sîntem logodiţi. 
Ştii, eu nu i-am spus ei niciodată pe nume, aşa, Elena. Nu i-am spus decît Ciucurel. Proștii ăştia rîd, dar aşa e 
frumos: cînd iubeşti o femeie să nu-i spui pe nume ci să-i spui o vorbă dulce, cum ar veni, Puişorule, sau 
Ciucurel. O să întemeiem o familie. 


Trotzki Zimbeşte fericit. Din gură îi curge sînge. 


GOGU 
Ciucurel... 


PREDOLEANU 
Ciucurel, organul Partidului... 


68. INSERT - FLASH FWD 


Corul Armatei Roşii intonează Imnul Nupţial (Mendelssohn Bartholdy). 

Birou de partid, pavoazat cu steaguri. Îmbrăcat în ginerică, Codreanu - Trotzki îşi schimbă miresele: grase şi 
bătrine. Imaginile se succed ca nişte fotografii statice. Pe fundal flutură maiestuos steagul cel roşu. 


69. INT. BAIE. ZI 
Dintr-odată Codreanu începe să plingă şi se lasă uşor pe vine. 


TROTZKI 
Nu mai pot! Uite, clonțul ăsta, mă roade aici. Nu mai poooot! 


Toţi privesc în gură însingerată a lui nea Virgil care clămpăne maxilarele. Un dinte solitar îi răneşte gingia 
de jos. 


GOGU 
Trebuie scos, nea Virgile. 


Gogu se apropie de Codreanu şi îl sărută pe obrazul plin de lacrimi. 


TROTZKI 
Nu mai pot! Nu mai pooot!! 
GOGU 
Hai, mă Trotzki.... 
Apoi îl împunge prietenos, cu degetul în buric. 
PREDOLEANU 


Ia luaţi-l şi hai să-l rezolvăm. Niţă!! 

Codreanu, însingerat ca un porc, e ridicat de subțiori şi tirit printre căzi pînă la mesele din bucătărie. 
Bucătăresele fug îngrozite. 

Tuberculoşii sar în picioare cu ţigările în cioc. 

Gogu încearcă să-i dea să bea dintr-o sticlă de whisky. 


GOGU 
Hai, nea Virgile, ce naiba, eşti copil? Întinde-te aici. Ce-o să simţi? Pac şi gata! Ia, bea puţin! 


TROTZKI 
Pleacă cu spurcăciunea de aici! 


Ilie îi întinde o sticlă de vodcă. Trotzki soarbe lacom din sticla de vodcă. 


TROTZKI (CONT'D) 
Mă băieți, mă băieţi! la mai dă încoace. 


Trotzki dă pe git din sticla de vodcă. 


PREDOLEANU 
Niţă, ai cleştele la tine? Ce faci mă, fir-ai al dracu' de bou. 


Niţă caută disperat ceva şi răstoarnă o oală cu ciorbă. Leana Mică bombăne furioasă. 


GOGU 
Hai, nea Virgile. Fii bărbat. 


TROTZKI 
Măi băieți, lăsați-mă o clipă, numai o clipă. 

GOGU 
Stai, nea Virgile. Iti scoatem doar un amărît de dinte. 


Trotzki plinge şi fredonează încetişor „Internaționala ”. 


GOGU (CONT'D) 
Hai mă, nea Virgile... 


Trotzki cîntă din ce în ce mai pătimaş şi hohoteşte. 


TROTZKI 
Staţi, măi copii!! Mai daţi-mi, mă!! 


Înghite lacom din sticla de vodcă. Urlă. Doctorii îl țin cu forţa. Scena e violentă ca o execuţie. 


PREDOLEANU 
Hai, Niţă, fir-ai tu al dracu'! 


Niţă, călare pe pacient, a scos deja dintele cu un patent. 
Trotzki se zbate în continuare. 


GOGU 
Gata, nea Virgile! L-am scos! L-am scos! E gata! Nu auzi? 


TROTZKI 
Mă băieţi, mă băieţi! Mai aşteptaţi puţin, mă băieți! 


GOGU 
Ce să mai aşteptăm nea Virgile, că e gata, l-am scos! 

Nea Virgil zace inconştient după extracție, cu un firicel de singe scurgindu-i-se din gură. 
A adormit. Suride în somn ca un copil fericit. Sforăie groaznic, dar senin. Amicii stau extenuați în jurul lui şi 
îl contemplă. 


PREDOLEANU 
Ce autopsie i-aş mai face eu acuma! 
GOGU 
Acuma o visează pe Ciucurel: „Bă, eu niciodată nu i-am zis Elena, cum o cheamă pe ea. l-am zis numai 
Ciucurel.” 
PREDOLEANU 


Va să zică aşa de fierbinte e iubirea lui de amant fără dinţi, încît îi zice: Tiucurel! Ii iese lui din gură vorba 
asta: Tiucurel. Cu limba aia printre buzele alea... Mă tot întreb cum o fi arătînd Tiucurel... 


GOGU 
Dacă mă gîndesc mă apucă ameteala. 


70. INSERT - EXT BIROU DE PARTID ÎN RUINĂ 

Scurte flash-uri cu femei bătrine una mai respingătoare decit alta. Trotzki gol, e fugărit de o vrăjitoare 
hidoasă de trei ori mai grasă decit el, cu coc enorm şi îmbrăcată în taior. Se tăvălesc, uleioşi, pe o masă roşie 
de prezidiu, sub privirile solemne ale portretelor. 


71. INT. BUCĂTĂRIE-BAIE. ZI 


Amicii rid epuizați de propriile fantasme. 

SERAFIM (V.0.) 
Rîdeam cu toţii de povestea cu Ciucurel şi ne tot întrebam cum o fi arătînd aia şi cam ce făceau ei, hîrdaie cu 
osînză, prin ududoaiele alea, prin ruinele cetăţii unde se întîlneau... 


GOGU 
(îl împunge delicat în buric) 
Ia uite ce gigel eşti acum. O să moară Ciucurel de poftă. Ia să-i dai tu bijuteria asta cadou. 


Îi oferă lui Nea Virgil dintele însingerat. Nea Virgil se sperie. 


SERAFIM (V.0.) 
In cele din urmă, după numai cîteva zile am văzut-o şi noi pe Ciucurel. 


72. INT. CABINET SPITAL. ZI 


În cabinet, cu fața la noi, Trotzki stă pe un scaun cu mineca suflecată. Olga Herzog se pregăteşte să-i ia 
sînge. 


OLGA 


(în şoaptă) 
Au venit să-şi facă analizele. Se cunună. 


O mulţime de doctori şi asistente o privesc intens pe Ciucurel, aşezată 
pe un scaun în fața lui Trotzki. Ciucurel îşi apasă un tampon de vată pe 
vena din care i s-a luat singe. 


TROTZKI 
Mă, tovarăşi, daţi-mi voie să v-o prezint pe viitoarea mea soţie: tovarăşa 
Elena. Elena Codreanu. 

Ciucurel se ridică şi se întoarce, zimbind timid către noii veniţi. Este o femeie foarte tînără, frumoasă ca un 
înger. Olga se apropie cu seringa de braţul lui Trotzki, care leşină. Ciucurel se repede disperată asupra 
bărbatului căzut. 


CIUCUREL 
Virgil, puiuţule! Puiuţul meu! 


Trotzki îşi revine încetişor sub mingiierile tandre şi sărutările înlăcrimate ale lui Ciucurel. 
73. EXT. CURTEA SPITALULUI. ZI 


Într-un colț, tambalul şi contrabasul se acordează. 

Șopronul lui Pişta s-a umflat ca o meduză în burta căreia palpită lumini, se întrezăreşte un fel de păianjen din 
sîrme şi țevi care piriie şi scot fum şi scintei. Un colț din folia de plastic se dă la o parte şi apare Pişta, negru 
de ulei. 


UN BOLNAV 
Cînd pui elicea aia mare, Pişta? 


În faţa şopronului ambulanţa e decorată cu ghirlande de hirtie şi steguleţe roşii. 
Bolnavii s-au aliniat solemn în jurul ambulanței. Doctorii aşteaptă şi ei bosumjlaţi. Costum, cravată. Niţă 
Leonardo, agentul sanitar rural, se ține ca un ciine milog pe lingă Gogu. 


NIŢĂ LEONARDO 
Hai, dom' doctor, puneţi şi dumneavoastră o vorbă. Mai îmi creşte şi mie salariul cu o sută de lei. 


GOGU 
N-ai studii, măi Niţă. La şapte clase, ăsta-i salariul. 

NIŢĂ LEONARDO 
Am studii, dom' doctor. Zău, am studiat vreo unşpe ani, nu şapte: clasa patra am făcut-o de vreo două ori, pe 
urmă clasa şasea şi a şaptea tot de două ori. Unşpe ani! 


GOGU 
Fac zece, nu unşpe! Vezi că nici aritmetica n-o ştii! Nici la şcoala de sanitari n-ai vrut să te duci. 


NIŢĂ LEONARDO 
Ptiu! Ce dracu' să fac eu acolo, dom' doctor? Că eu am experiență. Experienţa nu contează? Aţi văzut cum 
i-am scos dintele tovarăşului Partid! 


Gogu se intoarce spre Niţă Leonardo şi, cu delicateţe, îi extrage din rever un ac de seringă. 


GOGU 
la să vedem, să răspunzi corect la o întrebare profesională: cu acul ăsta cam la cîţi inşi poţi să le faci injecție? 


NIŢĂ LEONARDO 
Dom'le, dacă stau să mă gîndesc bine, cum gîndesc eu, dacă sunt rude între ei, la cinci, dacă nu sunt rude, la 
trei. 


GOGU 
Bine, Niţă, mai vorbim. 


Din corzile tarafului tişneşte impetuoasă „Internaționala ”. În uşa spitalului îşi fac apariţia Trotzki şi 
îngereasca lui mireasă. Lumea aplaudă. Nişte bucătărese aruncă peste miri o ploaie de orez. Trotzki se 
răsteşte la ele şi le înjură. Se agită de colo colo, apoi se urcă la volan. 


TROTZKI 
Haideţi, medicala! 

VOCI ÎN COR 
Chirurgia, că medicala a fost ieri. 


Grupul de Bolnavi, conduşi de Pişta Herzog, împing maşina care bubuie înfricoşător şi demarează. 
Trotzki, la volanul ambulantei fumeginde, încearcă un viraj mult prea scurt, se înfige, ca de obicei, în gardul 
de vis-à-vis. 


74. EXT. PE MALUL ELEŞTEULUI. ZI 


Pe mal s-a strîns lume. Oamenii ascultă tăcuți zumzetul înfiorător al roiului de muşte. Departe, pe malul 
celălalt, abia se zăresc prin ceaţă şoproanele lui Barză. 

Dom' Bartolomeo, înlăcrimat de emoție, păşeşte extaziat în eleşteu. Venena şi Separanda îl opresc grijulii. 
Zumzetul muştelor e străbătut de frinturi de muzici corale: Barză, nea Mitică, nişte babe, toți cîntă Verdi. 
Momentul e magic. 

Ilie, uşor plictisit, vrea s-o dea pe-o sirbă, dar e repede descurajat de Predoleanu. 


PREDOLEANU 
Nu se mai ştie cînd s-au pripăşit pe aici italienii ăştia ai lui nea Mitică şi ai lui Barză. Acu cincizeci, o sută de 
ani. Erau zidari, zugravi, ce-or fi fost. Asta pe vremea Grandiflorei... Acum cresc broaşte, dar cîntă ca nişte 
îngeri. 


Prin ceaţă, sub şoproane, se întrezăreşte silueta lui nea Mitică dirijind corul cu Barză, nevasta lui nea Mitică, 
babele... 
Prin preajmă, Capra mingiie țapul. 


75. INT. EXT. CERDAC. CURTEA INTERIOARĂ DE LA BOEMA 


Bătăi de clopot. 
In pijama şi cu ochii cirpiți de somn, Serafim a ieşit în cerdac. Plouă mocăneşte. Boema pare pustie (uşi 
deschise bătute de vint). 

Cortina pare şi ea mişcată de vint. Dincolo de cortină se aud şuşoteli. 
Serafim coboară şi, precaut, dă la o parte cortina. 


76. EXT.CIMITIR ŞI CAPELĂ - ZI 


Zi de Paşti însorită în cimitirul din Palilula. Amicii îl primesc pe Serafim cu urale. Bivoliţele au ieşit la 
păscut. 

Deasupra mormintului lui nea Pantelică a fost construită o troiță (capelă). Preoţi în odăjdii somptuoase 
aşteaptă să o sfințească. 

Nea Mitică Limoncelli, plin de vopsele din cap pînă în picioare, clătinindu-se de beat, dezveleşte o «frescă». 
Fresca reprezintă Cina cea de Taină avindu-l în centru pe nea Pantelică. 


COMENTARII ADMIRATIVE 

Bravo, nea Mitică. 
Sînge de artist, domne! 
Ce mai, Giotto! 

SERAFIM 

(numără) 
Treisprezece apostoli? 
Popii înlemnesc cu cădelniţele în mină. 

GOGU 


Păi bine, nea Mitică, ce făcuşi? Pictaşi treişpe apostoli? Ia uite, treişpe! 


NEA MITICĂ 
(după ce numără, incredul) 
Ei, îl făcui şi pe nea Trotzki, aici în capul mesei. Bea şi el repede un şpriţ şi pleacă... 

Multă lume ieşită «la picnic» printre mormintele înflorite, după obiceiul oltenesc. 

Amicii stropesc cu ţuică mormîntul lui Nea Pantelică. 

Nea Mitică şi nevasta cîntă canţonete vechi acompaniaţi la pian de Dom' Bartolomeo. 

Serafim cercetează crucile din jur. Fotografii pe crucile de marmură înfăţişind femei mustăcioase şi bărbați 
ochioşi cu părul pieptănat lins pe spate. Sub portretele pictate stau scrise mici poeme melancolice şi se repetă 
la nesfirşit numele Croce, Limoncelli, Fontanella. 


SERAFIM 
Ce de mai italieni pe-aici... 


77. EXT. CIMITIR ŞI LIVADA DE PRUNI («HOTEL CLOROFILA») ZI 


Dincolo de cimitir, o pajiște ondulată acoperită de o livadă de pruni în floare. Mai multe perechi se fofilează 
pe după pomii înfloriţi şi prin tufişurile verzi. 


PREDOLEANU 
O să avem ţuică, Ilie, la anul? Uite că parcă au venit clienţi la Hotel Clorofila. 


Ilie o ia la goană chiuind printre cruci. 


ILIE 
Țuică muuultă, la toamnă. Ia uite ce frumuseţe de pruni! Să dea Domnul să fie albine şi futuluşi care fac bine 
la prunişorii mei, copilaşii mei. 


PREDOLEANU 
Să trăieşti, Ilie, să-ţi dea Dumnezeu sănătate! Ilie ştie, domne, cînd o să fie anul rodnic şi cînd nu. Ştie domne, 
cînd vine ploaia, le ştie pe toate. 


Ilie porneşte țopăind pe poteca care şerpuieşte printre pruni. Se opreşte o clipă, se întoarce şi chiuie făcînd 
cu mîna. 

78. EXT. LIVADA DE PRUNI - HOTEL CLOROFILA. ZI 


Ilie se apropie de unul din copaci şi cercetează florile, mingiindu-le cu tandrețe şi gingăşie şi vorbind 
albinelor într-o limba de neînțeles. Porneşte mai departe pe cărare şi îşi tot ridică pălăria salutind cînd o 
broască pe marginea drumului, cînd un arici, cînd nişte fluturi. 


ILIE 
Io, Ilie Tudorin, 
cînd beau ţuică, cînd beau vin! 
Cînd beau apa, vai ce chin! 
Trăiască neamul nostru, ăla rău şi puturos! 


În eleşteu orăcăie broaştele. Pe creanga unui prun, Ilie găseşte agățați nişte chiloţei. Pe alta, o bluză, pe alta 
un pantalon. Se aud din ce în ce mai distinct gemete şi chirăieli. leşind dintr-un tufiş, două perechi de 
picioare încocirlate. 


ILIE (CONT'D) 
Bună treabă, futuluşii tatii! Să fiți fericiți şi să vă fie de bine!! 


Din nenumărate tufişuri se ițesc capetele ciujulite, cu fire de iarbă în păr, ale zecilor de îndrăgostiți 
clandestini. 


ÎNDRĂGOSTIȚII CLANDESTINI 
Mulţumim frumos şi multă sănătate. 


Ilie îşi aruncă pălăria în aer. 


ILIE 
Aşa copiii tatii! O să avem ţuică muuuultă! 

79. INT. BUCĂTĂRII. SEARĂ 


Oale mari şi cratițe fumegă pe maşinile de gătit. Bucătăresele transpirate. Ilie, cu cămaşa desfăcută, dar cu 
pălăria pe cap, înghesuie o bucătăreasă grasă printre cratițe. Grasa chicoteşte. Îşi bagă o fítă mare la loc. 
Ilie îşi încheie cămaşa şi, înainte de a ieşi din bucătărie, o mai sperie o dată pe bucătăreasă care ţipă 
excitată, gata să verse cratita mare cu tocană. 

Un bătrinel (Tatăl) intră timid pe uşă. Are o valijoară, e cu pălăria în mină. Ilie se întoarce şi îl ia în primire, 
destul de aspru. 


ILIE 
Dumneata? 
TATĂL 
Domne, uite, am şi eu un băiat aicea. 
ILIE 
Ce băiat? Unde aicea, e internat? 
TATĂL 
Am şi eu băiatul aicea. 
ILIE 
Păi ce face aicea, spune-mi, e internat, ce face? 
TATĂL 
Nu domne, lucrează şi el aici. 
ILIE 


Păi ce face aici? 

TATĂL 
Păi e şi el doctor aici. 
ILIE 
Doctor? Care mă, care? Ce doctor e asta? 
TATĂL 
Păi, unu', îl cheamă Serafim Dragoş. 
ILIE 
Heee, că n-ai fi tata lui? 
TATĂL 
Domne, io sînt. 
ILIE 


(imbrățişindu-l) 
Domne, ce băiat ne-ai dat! Domne, extraordinar, de-al nostru: Curvar, beţiv, să-l ţie Dumnezeu sănătos! 


80. EXT. CURTE SPITAL / TERASA CU OLEANDRI. SEARĂ 


Tatăl e înghesuit între damele care îl pupă şi îl mingiie. E ţeapăn şi palid. Serafim e beat mort şi stinjenit de 
prezenţa tatălui. 

Piața geme de lume. O vastă desfăşurare de mese care ocupă toată piața. Grătarul cu mititei. Baiazid şi 
Izabela la o masă. Stan şi Bran la altă masă. Nea Mitică în căruciorul de butelii. Camionul cisternă cu 
motorul ambalat şi pompierul gata de atac. 


ILIE 
Dom' profesor, mici ca ăştia ai lui Bilă nu s-au mai pomenit. Bilă, ia vino încoa!. Sînt proaspeţi micii? Spune 
drept! Ia, arată mîinile lui dom' profesor! 

BILA 
Ce dracu', dom! Ilie, că adineauri i-am frămîntat. Păi ce, 
vă mint eu pe dumneavoastră? 


Bilă întinde degetele. Cu o scobitoare, Predoleanu îi 
scoate de sub unghii puțină carne roşie. 


PREDOLEANU 
Hai mă, că sînt proaspeţi. Are dreptate. 


Amicii mănîncă mici la scobitoare. Sifonul ţişneşte în 
paharele aburite. Sorbind din şprițuri, mesenii privesc | 
fericiți de jur împrejur. O mică locomotivă, se 
strecoară printre mese pufăind şi înecîndu-le în fum. 


PREDOLEANU (CONT'D) 
Domnule profesor, doctorii sînt nişte golani. Şi nişte curvari. Nici nu se poate altfel. Toată noaptea cu 
asistentele, cu bolnavele alea numai în cămăşuţe. Că altă treaba n-au. Ce-i medicina? O escrocherie! Cum 
zicea şi răposatul nea Pantelică, Dumnezeu să-l ierte: medicina e singură escrocherie subvenţionată de la Stat. 
Păi, pe cine să vindecam noi? Ce bolnav? Păi, bolnavul dacă vine la noi, ori e sănătos, ori e gata mort. Ce să-i 
facem noi? Dă-i încolo de bolnavi, că sînt sănătoşi tun. 


SERAFIM 
(beat) 
„Bolnavi sîntem numai noi, ăştia sănătoşi, doctorii.” 


PREDOLEANU 
Autopsia, da, e o ştiinţă: ştiinţă care îl spintecă pe om. 

SERAFIM 
(beat) 
Aaa, cu maternitatea e alta treaba... 


PREDOLEANU 
Păi da, maternitatea trebuie să se îngrijească ca nu cumva să se nască copii, că e semn rău! Păi de ce să se 
nască? Ia uitați-vă în jurul nostru: mese puţine. Dacă se nasc copii, ne iau dracu' locurile la mese! Avea 
dreptate nea Pantelică. Dacă se nasc copii e semn rău! 


Puşa Bolşevica îl priveşte intens pe tatăl lui Serafim. 


PUŞA BOLȘŞEVICA 
Ce frumos eşti! 


Petrică Zile Grele, în picioare, în spatele bătrinului, îi şopteşte acestuia, la ureche. 


PETRICĂ ZILE GRELE 
Hai, dom' profesor, 25 de lei! E mult? 


SERAFIM 
Uite, tata, ţi-o prezint pe doamna Puşa Bolşevica. A întîmpinat tancurile sovietice cu entuziasm, în '44. 


81. EXT. STRĂZI ORAŞ ROMÂNESC ÎN '44. ZI. FLASHBACK 
Tancurile sovietice defilează victorioase pe străzi 


Suită în virful unui tanc, Puşa Bolşevica, tînără, îşi flutură fesele, în timp ce un ciorchine de soldați o pipăie 
peste tot şi agită drapelul roşu. 

82. EXT. CURTE SPITAL / TERASA CU OLEANDRI. SEARĂ 


PETRICĂ ZILE GRELE 
Dacă n-o vrei pe Puşa, dai 15 lei şi ţi-o trimit pe Geta... 


SERAFIM 
Iar dumneaei e Geta Bombardata... 


Geta mingiie delicat obrajii Tatălui cu o mină din care lipsesc două degete. Celelalte trei sint însă frumos 
date cu ojă. 


SERAFIM (CONT'D) 
Tocmai se terminase războiul şi... 


PREDOLEANU 
A bombardat-o bărbatu-său! 


83. EXT. UN CÎMP GOL. ZI. FLASHBACK 


Un soldăţel se apropie vesel pe un cimp gol. Ride ştirb şi muşcă dintr-o ceapă verde. Şi-a pus flori 
primăvăratice la chipiu. 

În zare, o colibă solitară. Soldăţelul aleargă nerăbdător spre colibă. Se opreşte brusc şi ezită să intre: lîngă 
uşă e rezemată o bicicletă. Intră. 


84. INT. COLIBA SOLITARĂ. ZI. FLASHBACK 


În pat, Geta Bombardata tînără, grasă şi un bărbat peste ea. Bărbatul e gol, dar cu şapca de poştaş în cap. 
Amanții surprinşi nu Sînt foarte speriaţi. Il privesc zimbind pe noul venit. Soldățelului îi curg lacrimile. 
Cotrobăie în raniță şi scoate două grenade. Işi întinde braţele în cruce, cu grenadele în mină, într-un gest 

patetic, apoi le smulge piedica cu dinţii şi aruncă grenadele în cei doi amanți. O grenadă îl izbeşte în cap pe 
poştaş care leşină. 


85. EXT. CÎMP LÎNGĂ COLIBA SOLITARĂ. ZI. FLASHBACK 


Coliba, singuratică în mijlocul cimpiei pustii, explodează. După citeva secunde, din ruinele colibei iese Geta 
Bombardata, goală, plină de singe, fumegindă, cu două valize în mină. Porneşte clătinindu-se, de-a 
curmezişul cimpiei. 


86. EXT. CURTE SPITAL / TERASA CU OLEANDRI. ZI 


Tatăl îşi şterge fruntea cu o batistă şi soarbe tremurind din pahar. 
Pişta Herzog se uită trist în jur, în căutarea unui loc liber la masa. Se apropie clătinindu-se uşor. 


PIŞTA HERZOG 
Nu mă cunoaşteţi, dar eu vă cunosc pe dumneavoastră, sînteți tata lui domnul doctor. Daţi-mi voie să mă 
prezint: Pişta Herzog, inginer. Dumneaei este doamna Olga Herzog, soţia mea şi domnul de lîngă ea e domnul 
doctor Gogu, prietenul nostru. 


OLGA HERZOG 
(plictisită) 
Pişta, lăsa oamenii în pace! 


PIŞTA HERZOG 
Păi, nu se poate dom' profesor, fără helicopter! Trebuie helicopter, ce mai! Nu se mai poate medicină modernă 
fără helicopter! Mă iertaţi... 


Pişta se îndepărtează zimbind fisticit. Petrecerea a atins punctul culminant. Taraful cîntă cocoţat pe 
ambulanță. La masa din colț începe scandalul: Izabella şi Baiazid se bat în tăcere, cu furie. In cele din urmă 
Bilă îi desparte. Amindoi sînt însîngerați şi pling. Trec pe lîngă masa amicilor şi salută cuviincios. 

GOGU 
Luaţi-o înainte, vă prind din urmă. 


IZABELLA ŞI BAIAZID 
Mulţumim frumos. 


Cei doi se îndepărtează în direcția spitalului ţinîndu-se cuminţi de mînă. 
Nea Virgil Codreanu (Trotzki) se strecoară, bodogănind, printre mese şi se îndreaptă către gangul de la 
intrare. 


GOGU 
Partidul e cu noi!! 


Pişta vrea să se aşeze lingă Olga. Alunecă uşor şi cade sub masă. Cizmele masive ale Hermafroditei îl 
înghiontesc. Se trage de-o parte şi îşi culcă uşurel obrazul pe mina lui Gogu aşezată pe genunchiul Olgăi şi 
ațipeşte. De după un norişor apare luna plină. Faţa Hermafroditei se destinde. E mai frumoasă. Parcă i-a 
dispărut şi mustaţa. 

Dom' Bartolomeo îngină, adormit, romanța Grandiflora. Ceilalţi îi țin isonul. 

Predoleanu cască melancolic. Hermafrodita şi-a sprijinit duios capul pe umărul Tatălui. 

Sub masa, Pişta deschide ochii privind încintat picioarele Hermafroditei. Cizmele au dispărut. Picioarele 
mari Sînt încălțate cu pantofiori delicaţi, cu toc înalt. 


PREDOLEANU 
Pe vremuri, domnule profesor, aici era Grandiflora. Restaurant de lux, proprietar era bunicul lui dom' 
Bartolomeo al nostru. 


GOGU 
Cum a fost Ilie cu măgarul, în '38? 

PREDOLEANU 
Cum e, măi Ilie, să stai singur în tot restaurantul? Să nu te servească decît pe tine? 


ILIE 
Grandiflora... 


Ilie se ridică de la masă şi se îndepărtează zimbind duios. 
Mesenii se transformă în oiţe, chipul lui Ilie întinereşte. 


87. EXT. PIAŢA CENTRALĂ. CREPUSCUL. FLASHBACK 


Fațada Boemei se transformă. Vitrine 
largi, palmieri, fintină arteziană, firmă 
luminoasă: «GRANDIFLORA» 

Ilie, ciobănel tinăr şi cam jerpelit, în 
mijlocul turmei priveşte melancolic, 
fațada. 


PREDOLEANU (V.0.) 
A făcut-o lată rău Ilie în tinereţe. A 
vîndut mieii, de Paşti, la Drăgăşani şi a 
venit acasă fericit doar cu măgarul şi 
un purcoi de bani. 


Ilie o ia la goană urmat de turma de oi părăsind ecranul în fast forward. Revine tot în fast forward. 
In fața Grandiflorei, Ilie, acum bine îmbrăcat, e fără oi, doar cu măgarul. Se întoarce, zimbindu-ne cu dinți 
de aur: 

ILIE 
Io, Ilie Tudorin, 
cînd beau ţuica, beau şi vin! 
Cînd beau apa, vai ce chin! 
Fă-te burtă... 


88. INT. RESTAURANT "GRANDIFLORA" (PRIN VITRINĂ). FLASHBACK 


Singur, în marele salon al restaurantului, Ilie e aşezat 
la o masă încărcată cu zeci de sticle, halbe şi platouri 
cu mincăruri. O orchestră de restaurant, cu diseusă, îi 
cîntă la ureche. Ilie scuipă în bancnote şi le lipeşte pe 
fruntea muzicanților şi în decolteul diseusei. Lingă 
masă stă măgarul cu o găleată în faţă. Cițiva chelneri 
varsă halbe de bere în găleată. Ilie le face semn să mai 
toarne. Chelnerii umplu găleata cu bere. Măgarul se 
apleacă uşor şi începe să soarbă din găleată. 


89. EXT. FAȚADĂ GRANDIFLORA. NOAPTE. 
FLASHBACK 


Pe fațada restaurantului s-au aprins becurile firmei. O mulțime de oameni privesc prin vitrină. 
90. INT. RESTAURANT GRANDIFLORA (PRIN VITRINĂ). FLASHBACK 


Măgarul a înnebunit, aleargă peste tot răsturnind mese şi rafturi cu sticle. 
O flamă de scurcircuit produce un zgomot sinistru. Luminile se sting. Lumea fuge speriată. 

91. EXT. FAȚADA GRANDIFLORA. FLASHBACK 
Ilie iese din restaurant, beat mort. E doar în izmene. Nu mai are nici pantofi. Se îndepărtează clatinindu-se. 


ILIE 
Io, Ilie Tudorin 
cînd beau ţuică, cînd beau vin, 
cînd beau apă vai ce chin! 


In urma lui, chelnerii tîrăsc afară din restaurant măgarul mort. 
Fațada Grandiflorei se topeşte înapoi în terasa de la Boema. 


92. EXT. PIAȚA CENTRALĂ / TERASA BOEMA. NOAPTE 


Petrecerea începe să se spargă. Bilă a stins grătarul şi a început să stringă fețele de masă. Clienţii au cam 
plecat. 


GOGU 
Hait! Separanda şi Venena! Păzea că vin! 


Stan şi Bran sînt cuprinși de panică. Ascund sticlele şi paharele sub masă. Separanda şi Venena se îndreaptă 
spre terasa Boema. La masa din colț, Stan şi Bran aşteaptă tăcuţi, cu nasul în pămînt. Separanda şi Venena 
urcă pe terasă, îşi iau soții de cite o aripă şi pornesc cu ei. Mărşăluiesc într-un pas vioi cu sincope 
sincronizate. La un moment dat cele două cupluri se despart brusc. Bărbaţii încearcă timid să se opună, dar 
n-au ce face. 

Dom' Bartolomeo miriie nemulțumit: 


DOM' BARTOLOMEO 
Aşa, vipere, scuipaţi-vă otrava! 

Bilă a început să pună scaunele pe mese. 


GOGU 
Mă, dar unde a dispărut Ilie? 


Într-adevăr, Ilie a dispărut de mult. La fel şi ambulanţa. 
93. EXT. CURTEA SPITAL / BOEMA. NOAPTE 


La coadă la carne, în întuneric se întrevăd umbrele clienților. Unii au adormit pe taburete. 
Undeva la marginea pieței, se disting două siluete (Capra şi Nea Pantelică). Jarul țigărilor. 


94. EXT. TERASA CU OLEANDRI. NOAPTE 


PREDOLEANU 
Cine e, domne, acolo? Se tot uită încoace? Nu-i Capra? Şi ăla de lîngă ea cine e? 


PUŞA BOLȘŞEVICA 
(tişnind de la masă) 
Fire-ai a dracu' de putoare! 


Geta Bombardata sare şi ea de la masă şi împreună cu Puşa Bolşevica o fugăresc pe Capră. O prind şi o 
tirăsc prin ţărină. 


GETA BOMBARDATA 
Ce cauţi, mă aici? Cu toţi golani! Futu-ţi gură mă-ţii! Capră împuţită! 


Serafim sare să le despartă. Gogu şi Petrică Zile Grele sar şi ei. 

PUŞA BOLŞEVICA 
(lui Petrică) 
Tu ce te bagi, mă nenorocitule? Ia-o pe ea dacă-ţi convine! 


Capra a fugit. Geta şi Puşa aruncă după ea cu pietre. 


GOGU 
Ho, nebunelor! 
Se întorc la masa. Mina lui Serafim sîngerează. 
PREDOLEANU 
Cine era domnule bărbatul ăla? Că parcă... 
GOGU 
Nu era niciun bărbat. Era singură. 
SERAFIM 
M-a muşcat. 
PREDOLEANU 


O să vezi tu cum o să-ţi crească un cotor de coadă şi mai multe țite pe burtă, că nu eşti vaccinat. 


GETA BOMBARDATA 
Fir-ar ea a dracu' de lighioană. Trebuia să-i iau gâtul! Ia uite, mai bine i-l smulgeam de tot. 


Geta Bombardata aruncă pe jos o şuviță din părul Caprei. 


PREDOLEANU 
Piaza rea... 

HERMAFRODITA 
De la putoarea asta 1 s-o fi tras şi lui Nea Pantelică... 


O pală de vînt răstoarnă nişte scaune. O pasăre ţipă în depărtare. 
Ambulanţa frinează brutal în mijlocul pieței. Ilie coboară clătinindu-se. E plin de pămînt din cap pină-n 
picioare. 


ILIE 


(mahmur şi smiorcăit) 
Fusei pînă la cimitir şi îi ținui locul lui nea Pantelică, să vină şi el să stea puțin cu voi la masă. 


95. EXT. CURTE INTERIOARĂ BOEMA. NOAPTE 
Tatăl lui Serafim abia se mai ţine pe picioare. Îl sprijină damele. 


PETRICĂ ZILE GRELE 
Dom' profesor, uite, Puşa te iubeşte. Dă şi matale 15 lei... 


BARZA 
Băi, Petrică, lasă-l măi, că e obosit. Mai vedem mîine. 


PETRICĂ ZILE GRELE 
E păcat de fata asta, dom' Barză.... 


96. INT. ODAIA LUI SERAFIM. NOAPTE 


Amicii şi tatăl dau năvală în camera lui Serafim. Ilie îşi scoate haina şi se uită împrejur după un cuier. Nu 
sînt decit un fel de cuie negre, pe perete. Incearcă să-şi agațe haina dar cuiul îşi ia zborul: era o muscă. 

ILIE 
lete a dracu' fu muscă! 
Hainele zac pe jos. 
VOCI ÎN COR 
Cu lupul! Zi-ne cu lupul! Să audă şi tata!! 
ILIE 


Domne, fii atent aici. Că faptul e întîmplator, ce mai! Nu pun nimic de la mine. 
97. EXT. CÎMP ÎNZĂPEZIT. DIMINEAŢA. FLASHBACK 


Ecranul explodează în viscol năpraznic. Ochii şi dinţii teribili ai lupului. Ilie aleargă gifiind prin nămeți. Îi 
ies aburi din gură. Lupul îi clănțăne pantalonii. Uşa trintită. 


98. INT. CERDAC BOEMA. NOAPTE 


Nea Virgil (Trotzki) a ieşit în izmene şi stă țeapăn în faţa uşii. 
Ilie scoate capul pe uşă şi strigă: 


ILIE 
... "tu-te-n cur de lup!!! 


Uşa se reinchide şi de dinăuntru se aud risete uriaşe. 
99. INT. ODAIA LUI SERAFIM. NOAPTE. MAI TÎRZIU 


Serafim şi tatăl se dezbracă în întuneric. 

TATĂL 
Mă, Dragoşe, mă! Ce faci tu p'acilea, băiatu' tatii? Ce cauţi tu, băiatu' tatii cu oamenii ăştia? Cu damele astea? 
De aia ai făcut tu atîta amar de carte? 


Se înghesuie amindoi în patul micut construit pe vraful de cărţi. Biziie un ţinţar. Tatăl sforăie. 


SERAFIM 
Dar tu, mă, tata, mă, ce cauţi tu p'acilea, mă? 


Se-aude departe zvon de voci vesele şi muzici. 

100. EXT. CER CU NORI. NOAPTE 

Luna plină după un nor. Tipă broaștele în depărtare. 

101. INT. ODAIA LUI SERAFIM. NOAPTE 

Serafim se trezeşte brusc. În dreptul ferestrei, în odaie, se desenează o siluetă. 


SERAFIM 
Care eşti? 


CAPRA 
Capra. 


Serafim iese afară. Nu vedem decit contururile proiectate pe fereastra gri. Capra îl sărută. 

102. EXT. CERDAC BOEMA. NOAPTE 


SERAFIM 
(încercînd să se retragă) 
Du-te acasă! 


Capra şopteşte ceva îndelung. Apoi îl sărută din nou. Serafim o stringe în braţe, lipindu-şi capul de pîntecele 
ei şi începe să hohotească. (Plinge sau ride?) 
Din fundul cerdacului izbucneşte ţapul, îl atacă din întuneric. Serafim se luptă cu țapul. 


103. INT. ODAIA LUI SERAFIM. NOAPTE 


În pat, Serafim vorbeşte în somn. Tatăl cu ochii deschişi ațintiți în tavan. 
După un timp se deschide şi apoi se reînchide uşa. 


104. EXT. CURTEA SPITALULUI. NOAPTE 
În piaţa pustie ploua mărunt peste mesele goale. Locomotiva întunecată alunecă pufăind uşor printre mese. 


SERAFIM (V.0.) 
Bietul tata. Nu l-am mai văzut de atunci... 


105. INT. CAMERA LUI SERAFIM. DIMINEAȚĂ 


Ilie îl trezeşte agitat pe Serafim. E îmbrăcat în costum şi cravată. Faţa îi e luminată de un zîmbet misterios. 
Odaia e plină de buchete de flori. 

106. EXT. CURTEA SPITALULUI. DIMINEAŢĂ 


Serafim traversează curtea însoțit de Ilie. Curtea e plină de bărbaţi, purtind mari buchete de flori şi acelaşi 
zimbet misterios. Pe scările de la intrare îl întimpină Codreanu (Trotzki), costum-cravată şi acelaşi zîmbet. Íl 
îmbrățișează pe Serafim şi îl conduce duios pe coridoarele spitalului. 


107. INT. SPITAL. DIMINEAŢĂ 


Peste tot, buchete de flori şi zimbete. Berzele se plimbă fericite pe culoare. Doar într-un colt plinge cu 
spasme, Olga. Gogu încearcă s-o consoleze. Gogu are faţa zgiriată şi plină de sînge. Zimbeşte la fel de 
misterios. H 

Codreanu deschide şi el misterios uşa unui salon poftindu-l 
pe Serafim. Salonul geme de mămici fericite, cu pruncii la 
sîn. Sint şi cite două într-un pat. Pruncii ginguresc dulce. 
Leana Mică alăptează doi gemeni. Asistentele, cu biberoane, 2 
hrănesc pruncii sub privirile tandre ale Damelor îmbrăcate di 
în cămăşi de lehuză. Ciucurel, frumoasă ca o Madonă, dă 
biberon unui ieduţ. Într-unul din paturi doi ceferişti dau şi ei | 
țiță pruncilor. 

Se aud tipetele facerii dincolo de uşa Sălii de naşteri. 


108. INT. SALA DE NAŞTERI. DIMINEAŢĂ 


Serafim deschide uşa. Predoleanu asudă între picioarele păroase ale Hermafroditei. Noul născut e negru. 
Olga urlă şi îşi înfige ghearele în obrajii lui Gogu. 
Serafim leşină. Gogu se repede şi încearcă să-l reanime: 


GOGU 
Serafime, Serafime! 

109. INT. ODAIA LUI SERAFIM. ZORI 
Gogu îl scutură pe Serafim. 


GOGU 
Serafime, Serafime, scoală că l-au castrat babele pe Barză. 


110. EXT. ELEŞTEU. ZI 


Hermafrodita, Gogu, Serafim, Ilie sint într-o luntre pe eleşteu. Zumzăitul muştelor e din ce în ce mai intens. 
Capra, acoperindu-şi faţa cu o bască sau batistă se smiorcăie. 


GOGU 
(furios, lovind-o peste ceafă) 
Vorbeşte mă, clar, parcă ai avea prune în gură, cine pe cine a castrat? 


Capra hohoteşte bolborosind ceva şi îşi lasă jos batista de pe față. 


GOGU (CONT'D) 
(furios) 


Pune-ţi aia la loc!! 


Capra îşi acoperă fața. 
Orăcăit asurzitor al broaştelor. Zumzăit asurzitor al muştelor. 


ILIE 
Cîntaţi, fetele tatii, cîntați!... 

111. EXT. ŞOPROANELE LUI ZMEURĂ. ZI 


Pe malul bălții apare labirintul de şoproane al lui Barză într-un nor infernal de muşte. Dintre stalactitele de 
broaşte puse la uscat pindesc suspicioase citeva babe înalte, cu chipuri umbrite şi plinse sub baticuri negre. 
Pe mal lingă şoproane, Nea Mitică doarme, mort de beat în căruciorul pentru butelii. Alături, pe un pickup 
arhaic, sfiriie un disc cu coruri verdiene. 

Ilie sare din barcă, o ia la goană înaintea celorlalți şi dispare în penumbra labirintului. 

Capra sare şi ea şi plingind, îl ia în braţe pe țapul Costică care e plin de singe şi tremură uşor. Continuă 
să-şi ascundă fața. Țapul behăie sfişietor. 

Ilie reapare din norul de muşte şi aleargă către doctorii care au coborit şi ei pe mal. 


ILIE 
Hai, mă că ne-a speriat proasta asta, parcă ar avea prune în gură. Nu l-au castrat babele pe dom' Popescu 
Barză. Dînsul l-a castrat pe tap şi acum babele vor să-l omoare. 


112. INT. ŞOPROANE PE MALUL ELEŞTEULUI. ZI 


Doctorii pătrund într-o încăpere vastă, catedrală întunecată, plină de fum, împodobită cu candelabre din 
şiraguri de broaşte puse la uscat. 
Intr-un colț întunecat, o babă jeleşte privindu-l fix pe Serafim. Baba seamănă leit cu nenea Pantelică. 


BABA (NENEA PANTELICĂ) 
Capra noastră e borțoasă! Gata, s-a zis cu noi. Aoleeeeu! 


În mijlocul odăii vaste, solemn ca o zeitate aztecă, cu fața plină de sînge, Barză prăjeşte într-o tigaie fuduliile 
ţapului. Un roi de babe isterice îl lovesc peste cap cu ce le vine la îndemină. 


BABELE 
Ce-ai avut, nemernicule cu băiatul? 

Barză, imperturbabil, cu sîngele şiroind pe faţă, îi îmbie pe prieteni cu feliuţe prăjite. 


BARZĂ 
Luaţi, astea ne dau puterea. Că la noapte ne vin Sfintele Daruri. 


113. EXT. DUMBRAVĂ LÎNGĂ ELEȘTEU. NOAPTE 


Lîngă eleşteu, sub copaci, Barză e aşezat pe un fel de tron. Se joacă cu nişte zaruri pe o măsuţă. 

In jurul lui, un cortegiu de umbre execută un ritual ciudat. Momii întunecate, babele ursuze, păzesc lăzile 
pline de broaşte. Barză aşteaptă melancolic. Muştele s-au transformat în licurici. Văzduhul e infestat de 
luminițe. 


SERAFIM (V.0.) 
Avea el o afacere, cu nişte italieni. Aia căutau pe la noi fructe de pădure, ciuperci, lupi, naiba ştie, tot felul de 
lucruri greu de găsit de prin creierii munţilor. lar Barză le vindea broaşte. Venea Noaptea Sfintelor Daruri, 
cînd se făcea plata. Şase, şapte sute de mii de lei. Pe vremea aia, bani, nu glumă... 


Din bezna pădurii îşi face apariția un şir de vagoane 
frigorifice cu inscripții spectaculoase. Alunecă uşor, 
argintii, ca o navă spaţială şi se opresc în mijlocul 
poienii, escortate de limuzine (Mercedesuri, Alfa 
Romeo, Fiat, Lancia) cu faruri albastre care pulsează 
halucinant. Din limuzine coboară nişte domni bronzaţi 
în costume albe şi ochelari de soare. Printre ei se află 
şi Chichi, elegant, care face oficiile de translator. 
Lăzile cu broaşte sunt acoperite cu pinze în culorile 
Italiei. Zmeură le dezveleşte cu gesturi sacerdotale. 
Totul se petrece cu o demnitate rituală, un trafic 
enigmatic încărcat de suspans. Frigiderele vagoanelor 
zbirniie. Muştele-licurici țiuie înnebunite. 

Unul dintre italieni ridică o broscuţă de un picior, broscuţa se zbate, presară puţină sare şi o înghite. Apoi 
face o grimasă ambiguă şi în cele din urmă încuviințează din cap. 

Îndrumate febril de Chichi, babele încarcă lăzile în vagoane. Vagoanele se pun în mişcare, părăsind scena. 
Limuzinele alunecă şi ele uşor clipind din faruri albastre. Norul de muşte le urmează. 

Aşezat pe un fel de tron, Barză învirte melancolic zarurile şi priveşte valiza de la picioare, doldora de 
bancnote. În spatele lui, printre licurici, babele dansează frenetic. 

Barză priveşte melancolic întinderea de apă. Dintr-odată izbucneşte în lacrimi şi începe să cinte o arie. 
Broaştele urlă. 


114. EXT. PAJIŞTE ÎN JURUL ELEȘTEULUI. DUPĂ AMIAZA 


În gros plan chipul tăcut al unei broaşte îngrozite. Îi curg lacrimi. În jurul ei, un norod compact de broaşte se 
pun pe un orăcăit infernal, sfişietor. Orăcăitul se transformă încet-încet în cîntec coral. 

Pe mal încep pregătirile. 

La radio se aude comentariul entuziast al sărbătorii de 23 August. Fanfare şi coruri. 

Pişta instalează o motoretă în chip de generator pe o capră. Trage tot soiul de sirme pină la o amărită de 
ghirlandă festivă cu vreo patru, cinci becuri care împodobeşte pontonul plutitor. 

Stan şi Bran cară împleticindu-se o pianină veche sub privirile crude ale Separandei şi Venenei. 

Pe ponton, se agită dom' Bartolomeo. 

Nea Mitică Limoncelli, beat mort, în frac şi cu joben, e ridicat din căruciorul de butelii şi împins pe ponton. 
Nevastă-sa e gătită cu o rochie tricoloră şi un buchet de flori albe. Babele o ajută să se machieze. 

Barză, cu frac şi joben, se îndreaptă spre ponton apărindu-se de muşte şi salutind mulțimea care îl întimpină 
cu urale. 


VOCE LA RADIO 
Trăiască 23 August! 


VOCI 
Să trăiască dom' Popescu!!! Ura!! 

Bolnavii, în pijamale, nerăbdători, aplaudă şi fac gălăgie. Revoltat, dom' Bartolomeo trage cortina. Cortina e 
foarte scurtă. Bolnavii se apleacă şi privesc dansul picioruşelor sub cortină. Alți bolnavi aduc oale mari şi 
lemne. 

Scinduri întinse pe capre în loc de mese. Sint acoperite cu hirtie de ziar. Multe sticle şi damigene cu dopuri de 
cocean aşteaptă frumos aliniate. 

Broaştele privesc înspăimîntate. 

Pe mal, pacienţii TBC cu ţigările în gură şi-au suflecat pantalonii, întind scînduri şi ascut cuțitele. Sint aduse 
şi nişte greble. 

Stan şi Bran se chinuie să urce pianina pe ponton. Pianina cade în apă. Dom' Bartolomeo iese de după 
cortină şi se ia cu miinile de cap. Venena şi Separanda îi pălmuiesc pe Stan şi Bran care, în cele din urmă 
reuşesc să ridice pe ponton pianina din care curg şiroaie şi sar broaşte. 

Babele lui Barză împreună cu bucătăresele spală farfurii. 


115. EXT. PAJIŞTE ÎN JURUL ELEȘTEULUI. SEARĂ 


S-a inserat. Pişta Herzog porneşte motoreta care piriie şi fumegă. Beculeţele se aprind şi pilpiie. 

Pe pajiște îşi face apariția ambulanţa. Din micuța Dacie se revarsă un puhoi de lume: doctori şi asistente, 
îmbrăcaţi frumos, cu sticle de băutură. Serafim, Gogu cu Olga Herzog, Ilie, Margareta, Predoleanu, Petrică 
Zile Grele cu Damele şi, în sfîrşit, micul taraf. Toţi sint deja beţi şi veseli. De la volan coboară Hermafrodita, 
femeie, într-o rochie frumoasă, aranjată ca o artistă. 

La radio se vorbeşte cu patos despre ziua de 23 August. 


SERAFIM (V.0.) 
Dragă tata... ştiu cît eşti de mîhnit... Lucrurile s-au mai îndreptat. Dumneata ai nimerit, cum să spun... un caz 
izolat... Azi e 23 August. Avem serbare. Cîntarea României. Dom' Bartolomeo a pus în scenă pentru noi, 
Traviata... 


PREDOLEANU 
Trăiască şi înflorească ziua de 23 August şi Noaptea sfîntului Bartolomeu! Hai, băieţi, începeţi! 

Ciţiva bolnavi cu pantalonii suflecaţi stau în milul de la malul eleşteului şi prind broaştele, adunindu-le cu 
grebla. Le aruncă în nişte hirdaie, pe mal. 

Cu cuțite şi satire, alți bărbaţi măcelăresc broaştele. Multe scapă sărind din hirdaie în toate direcţiile. Unele 
femei chirăie speriate. Unii „le dau jos pantalonii” şi le taie ghearele. Picioarele broaştelor sînt aruncate în 
ceaune mari. Bucătăresele mestecă cu făcăleţe în fiertură. Ici şi colo sînt aprinse focuri. Picioarele broaştelor 
fierte sînt scoase din ceaune, date prin făină şi aruncate în tigi. Totul e o coregrafie barbară dirijată de 
Barză, cocoțat pe o masă. 
Amicii s-au tolănit în iarbă. 


PREDOLEANU (CONT'D) 

Obiceiul asta cu broaştele ne-a rămas de la italienii 
lui nea Mitică. Se mănîncă şi aici la noi broaşte! Se 
face chef cu broaşte. Mîncăm pînă ne îngropăm în 
oase! Le vînează băieții cu grebla... le trag la mal şi 
le retează... cu un satîr le retează... le dau jos 
pantalonii ăia, le taie ghearele şi le aruncă în tuciuri. 
Mii, zeci de mii de picioare de broaşte. Fierb alea în 
draci. 


Serafim îi citeşte lui Ilie dintr-o cărticică. Ilie e foarte impresionat. Tot suge dintr-o sticlă de vin. 


ILIE 
Cum naşule? Chiar moare, naşule? 


GOGU 
Măi Ilie, las-o mai uşor, că pînă deseară te faci mangă. 


ILIE 
Ia uite, domnule! Biata femeie! Nu zău, naşule! Uite, parcă se face pielea aşa, pe mine. 

Lîngă Ilie, Margareta se smiorcăie şi îi şopteşte ceva la ureche. Ilie o stringe în braţe cu tandrețe. 


ILIE (CONT'D) 
Hai, nu mai plînge, nu mai plînge. Hai că acu' începe teatrul. 


Soseşte Trotzki la braţ cu Ciucurel. Amindoi au stegulețe roşii, de hirtie, cu stema partidului şi «tranzistor». 
Gogu îl împunge repede cu un deget în buric. 


GOGU 
Ce faci, băi Trotzki? Ia închide-i pliscul ăluia. 


TROTZKI 
(vexat) 
Tovarăşu' Gogu! 


Pajiştea din jurul eleşteului e plină. Unii sint aşezaţi 
la mese, alții pe iarbă. Din tranzistor răsuna cintece 
patriotice. Taraful execută sirbe îndrăcite. 

A venit şi pompierul cu cisterna dar e cam beat. 
Începe spectacolul. Taraful a tăcut. Se deschide 
cortina. 


VOCI DIN PUBLIC 
La mulţi ani dom' Bartolomeo! Sănătate! Să trăieşti! 


Pe ponton dom' Bartolomeo face o plecăciune zimbind 
şi apoi semne delicate către public cerind tăcere. 

Venena cîntă la pian, Separanda la un flaut mic. 
Uvertura la Traviata apoi „cor cu babele, Stan şi Bran, nea Mitică etc. Dom' Bartolomeo dirijează. 

Tigăile sfiriie de broaște. Spectatorii rod picioruşele şi clădesc alături, mici movilițe de oase. Ilie bea din 
sticlă. 

Nea Mitică şi nevasta-sa au duet (Alfredo & Violeta). 

Margareta hohoteşte din ce în ce mai tare. Împrejur spectatorii sîsîie deranjați. 


ILIE 
Naşule, da' nu mai moare odată femeia aia? 


LEANA MICĂ 
(şoaptă lascivă, lui Serafim) 
Hai, zău, pe la mine. Am ciulama bună, cu unt. Doar n-o să mănînci matale spurcăciuni de astea? Să nu faci 
una ca asta, doamne iartă-mă! 


Agasat, Serafim înfulecă un picioruş. Leana Mică oftează adînc. 

În depărtare, printre copacii întunecaţi se zăreşte silueta Caprei. Lîngă ea, umbra unui bărbat. Capra 
priveşte tăcută şi fumează cu capul pe umărul umbrei. 

Ilie a adormit şi cam sforăie. Serafim îl înghionteşte cu cotul. 


ILIE 
Ce-i naşule? Muri? 


Opera continuă. Pixi cîntă ariile Violetei întinsă lasciv pe o canapea de muşama. Dom' Bartolomeo dirijează, 
ascuns după pianină. 


ILIE (CONT'D) 
Iiii! O fi murit? 


SERAFIM 
Mai taci, mă, să auzim ce cîntă aia! 

ILIE 
Degeaba naşule! Că aia nu mai moare! Nu te uiţi la ea? 


Pe pajişte, publicul a început să se plictisească. Tigăile sfiriie din ce în ce mai tare, munţii de oase sînt din ce 
în ce mai înalţi. Pe scenă, Barză cîntă aria lui Germond. Nu se mai aude nimic. 


ILIE (CONT'D) 
Hai băi, Barză, las-o moartă! Hai că se-ncălzeşte şpriţul!! 


După ceva ezitări, taraful începe să cînte spre fericirea 
lui Ilie. 

Alții au deschis iar tranzistoare. Nu se mai înțelege om 
cu om. Hărmălaia e cumplită. 

În mijlocul gălăgiei, dom' Bartolomeo se suie pe o 
masă şi începe să cînte cu furie Corul din Traviata din 
finalul actului 2 sau La Vergine degli angeli (La 
Forza). 

Încet, încet, toţi se alătură cîntecului, cu voci pline, 
baritonale, sau agresiv pițigăiate. Corul se extinde. 
Taraful preia şi el, entuziast, tema. Verdi la țambal. 
Umbrele clienților de la coadă la carne se leagănă 
ritmic. 

Cu buzele unsuroase, printre resturile de broaşte, toată pajiştea cîntă Verdi. Chiar şi Trotzki. 
Doar Ilie doarme. 

În atelier, Pişta cîntă şi el în timp ce motorul duduie. 

Serafim priveşte siluetele Caprei şi bărbatului care se topesc printre copaci. 


SERAFIM 
Hai, Ilie, scoală-te, că muri! Mergem acasă. 

Ilie tişneşte în picioare şi aplaudă cu însuflețire. 
La malul eleşteului, lumea a început să se agite. 
Cîntecul se risipeşte. 


116. EXT.CURTEA SPITALULUI. SEARĂ (COADĂ LA CARNE) 


O VOCE 
Nea Spircea, ia vezi, domne, ce-i? Dă fuga dumneata pînă acolo. 
NEA SPIRCEA 
Nuuu mă duc eul... 
ALTĂ VOCE 
Hai nene! 
NEA SPIRCEA 
Nuhu mă mai duc eu! Ce, să-mi pierd iar rîndul? 
ALTĂ VOCE 
Îţi ținem rîndul, nene! 
NEA SPIRCEA 
Nu mă duc domne, nu mă duc! 
117. EXT. MALUL ELEŞTEULUI. SEARĂ 
SERAFIM 


Ce-i Ilie? 

ILIE 
Nu ştiu, naşule. Cică a dispărut Venena în eleşteu. 


Lumea s-a adunat pe mal şi priveşte către bezna din mijlocul lacului. 
Stan, soțul Venenei, şi-a scos pantofii pe care-i ţine frumuşel în mină şi a intrat pînă la glezne în apa 
mocirloasă. Beat, plinge şi strigă ca un automat: 


STAN 
Garofiţoo, Garofiţoo, Garofiţoo! 


Bran încearcă să-l liniştească scuturindu-l de umăr şi ducindu-i un păhărel la gură. 
Alături, Separanda priveşte îndelung în larg, apoi îl îmbrinceşte violent. 


SEPARANDA 
Ia taci dracului din gură! 


Se lasă tăcere. Toţi ascultă concentrați. 

Din mijlocul lacului se aude un fel de geamăt şi parcă un strigăt stins de ajutor. Apoi ca nişte şoapte care se 
transformă în cîntec şi un orăcăit de broască. Apoi tăcere. 

Separanda se dezbracă cu gesturi hotărite. Rămine în furou şi în nişte izmene , moartea pasiunii”. 

Se avintă voiniceşte în apă şi începe să inoate către larg. Dispare şi ea în beznă. 

Cei doi soți strigă în cor, alternativ: 


STAN şi BRAN 
Garofiţo, Viorico, Garofiţo, Viorico! 


După un timp tac şi ei. 


GOGU 
Ei, asta-i bună! 

Se lasă o tăcere absolută. Din mijlocul lacului nu se mai aude nimic. Doar un vint uşor şi nişte orăcăituri 
Singuratice. 

După o vreme, pe lac se plimbă nişte bărbaţi cu făclii pe un fel de plute improvizate din cauciuc. Pe mal 
lumea s-a mai împuţinat. Stan şi Bran stau înfofoliţi în pleduri. Îşi împart o sticlă de băutură şi parcă s-au 
mai consolat. 


118. EXT. PAJIŞTE ÎN JURUL ELEȘTEULUI. ZORI 


Resturile chefului. Vîntul suflă ziarele de pe mese. Pe alocuri fumegă resturile focurilor. Grămezi de oase şi 
sticle goale. Nişte bărbaţi varsă găleți de apă pe scindurile însingerate ale supliciului broaştelor. Apa la mal 
e roşie. 

Un IMS cu girofar al poliţiei. Ciţiva milițieni şi civili discută pe mal cu localnicii. O femeie le dă cite un 
păhărel cu băutură. Autorităţile refuză însă picioruţele de broască prăjite dar reci. 

Trotzki, la masă, în spatele unui munte de oase de broască. Roade un ultim picior. E asudat, apoplectic. Un 
cearşaf în jurul gitului plin de toate sosurile. Plinge. Ciucurel îi mîngiie cu blindeţe cotul. Din grămada de 
oase sare o broasca vie. 


TROTZKI 
lete, a dracului, asta fu vie. 
GOGU 
Nu, nea Virgile, ăsta e sufletul broaştei. 
TROTZKI 


Nea Virgil, beat, se agită şi el pe lingă autorităţi. Salută cu plecăciuni scurte. În cele din urmă, Gogu îi 
smulge cearşaful soios, uitat în jurul gitului şi se îndepărtează trăgindu-l de-o aripă. 

Stan şi Bran dorm fericiţi printre sticle goale. 

Cineva opreşte motoreta care pirțiie inutil. Beculeţele se sting. 

Pe scena-ponton, Dom' Bartolomeo improvizează melancolic la pian. Luna nouă apare de după copaci. 
Hermafrodita se priveşte neliniştită în oglinda apei. Nările îi freamătă, trăsăturile i se înăspresc. li creşte 
mustață. 


119. EXT. SUB OGLINDA APEI. ZORI 


Sub oglinda apei, printre ierburi, apar plutind între două ape corpurile Venenei şi Separandei. Cele două 
femei au ochii deschişi, surid, cîntă neauzite şi dansează un dans sincron, subacvatic. Apoi trupurile dispar în 
adincuri. Hermafrodita mingiie suprafaţa apei şi plinge cu sughițuri. 


SERAFIM (V.0.) 
Broasca e răzbunătoare! De atunci nu s-a mai pomenit de Separanda şi Venena. Toată lumea le-a uitat... 
Farmacia lui Dom' Bartolomeo a devenit o cocină iar Stan şi Bran nu s-au mai trezit din beţie niciodată. Nea 
Virgil Codreanu, Trotzki a fost detronat din funcția de secretar de partid. L-au pus şef peste femeile de 
serviciu. 


120. EXT. CURTEA SPITALULUI. ZI 


Deasupra intrării principale e atirnat un mare afiş: 

„LUPTA PENTRU PACE VA AVEA LOC LA ORA 16 ÎN CURTEA SPITALULUI” 

În curtea spitalului e multă mişcare. În mijlocul curții a fost aşezată o masă lungă acoperită cu roşu, un 
prezidiu cu multe scaune. Nea Virgil Codreanu se răsteşte la femeile de serviciu şi la bolnavii care instalează 
steaguri şi agaţă lozinci. 


SERAFIM (V.0.) 
Pe la începutul anilor '70, începuse lumea să cam moară de foame. Şi atunci a inventat partidul lupta pentru 
pace. Ne puneau să luptăm pentru pace. Şi am luptat pentru pace peste tot: am luptat pe terenul de sport, în 
curtea spitalului, în dosul rondului de flori, peste tot. Am luptat pentru pace un an şi jumătate, martea, joia şi 
sîmbăta. Şi americanii nimica: tot nu se speriau. Nici o mişcare pe plan internațional. 

Ambulanţa cu toate farurile aprinse şi cu sirena urlind la maxim se apropie vertiginos de intrarea spitalului. 
Doctorii şi asistentele coboară pe peron. Brancardierii lasă deoparte steagurile şi lozincile şi se reped să 
pregătească tărgile. 

Ambulanta nu se opreşte în fața peronului principal unde aşteaptă doctorii şi brancardierii: îşi continuă 
drumul gata gata să răstoarne portretele şi lozincile şi se opreşte în fața morgii. Din ambulanţă coboară 
Hermafrodita şi Niţă Leonardo, foarte abătut. Este scos din maşină un cadavru acoperit cu un cearşaf şi dus 
în clădirea morgii. Niţă Leonardo se loveşte cu pumnii în cap. 
Cițiva medici aleargă către morgă. Printre ei Gogu şi Ilie. 


O VOCE 
Ilie, la telefon mă, că e urgent! 


Ilie o ia la fugă înapoi. 

O pală de vint dărimă nişte steaguri şi suflă fața de masă 
roşie. 

După clipele de consternare, nea Virgil Codreanu îşi reia 
tipetele şi poruncile, apoi dă şi el fuga la morgă. Steagurile 
şi fața de masă sînt puse la loc, activitatea de pavoazare îşi 
reia cursul. 

Serafim a coborit şi el şi se îndreaptă cu pas grăbit spre 
clădirea morgii. E gata să se ciocnească de un portret al Elenei Ceauşescu care îi taie calea, umblind Singur, 
pe două picioruşe mici. Din spatele portretului apare Leana Mică cu o ţigară în colțul gurii. 


LEANA MICĂ 
Dom! doctor, haideţi deseară pe la mine. Am făcut o tocăniţă de bureţi mama-mama... 


SERAFIM 
(trece mai departe) 
Nu, nu pot deseară, Leano, că am treabă. Lasă, altă dată. 

LEANA MICĂ 
I-am dus şi lui dom' doctor Predoleanu, că-i plac ciupercile. Hai, zău!... 


Din nou o pala de vint violentă. Leana Mică e gata să cadă cu portretul peste ea. 


LEANA MICĂ (CONT'D) 
Ei, fir-ai tu a dracu"! 


La intrarea în morgă, Serafim se întilneşte cu Gogu. 


SERAFIM 
Ce-1 Gogule? 


GOGU 
Ei, ce să fie? Tîmpitul asta de Leonardo! Mai vrea şi mărire de salariu!... L-a omorît pe unul în capul satului. 
El a zis că avea ocluzie intestinală şi cică să-i facă clismă. Şi ăla avea ulcer perforat. I-a băgat totul în 
peritoneu. 


SERAFIM (V.0.) 
Niţă Leonardo! Făcea de toate. Ingrijea şi de morţi şi de cai şi de vaci şi-ţi scotea măseaua cu un singur cleşte. 
Avea acul ăla al lui, acolo, la rever. Şi făcea cu el injecții la tot satul... Şi cînd murea omul, tot el îl spinteca. 


121. INT. MORGĂ. ZI 


Niţă Leonardo, cu ochii în lacrimi, înfăşurat în muşama, scotoceşte scincind în maţele cadavrului. 

Aşezat pe fotoliul de catifea roşie, doctorul Predolanu, cu minuşi chirurgicale şi şort de cauciuc înfulecă 
dintr-un castron tocană de ciuperci şi dictează ceva în latineşte. 

Margareta bate la maşină cu frenezie. Din cînd în cînd, Predoleanu se înfurie şi ţipă la Niţă Leonardo. 

PREDOLEANU 
... Pizda mă-tii de bleg! Păi ce facem aici? Băăi, autopsia e o ştiinţă, băăă! Nu e bucătăria mă-tii! Autopsia e 
cea mai nobilă dintre ştiinţe! 


Niţă Leonardo scînceşte şi se cufundă în măruntaiele mortului. 
Nea Virgil stă precaut în prag. Gifiie şi se loveşte cu palmele pe genunchi, evitând să se uite la mort. 


TROTZKI 
Tocmai azi! Astea ne mai lipsea! Acum cînd avem Lupta pentru Pace şi vine Organul de la judeţ! Ne-o făcuşi, 
Leonardo, fir-ar mama ta a dracului! 


NIŢĂ LEONARDO 
Tovarăşul partid, n-am nici o vină, asta mi-e crucea! Mi-e văr, vă spun, dar mă duşmănea, fir-ar el al dracu', 
pentru nişte amăriîți de metri de grădină. Domne, m-a chemat nevastă-sa să-i fac clismă, că nu ieşise omul 
afară de cinci zile şi urla de durere. Aveam eu o rîcă mai veche cu ăsta! Da' conştiinţa profesională? N-aveam 
clistir. M-am dus prin sat, am făcut rost de un clistir şi i-am făcut lui ăsta cinci litri de apă cu săpun... 


Predoleanu îşi linge buzele şi aşează castronul gol pe masa de disecție. 


PREDOLEANU 
Şi a murit omul! 
NIŢĂ LEONARDO 
A murit fi-ar mama lui a dracu'! 
Predoleanu se mingiie pe burtă. 
PREDOLEANU 


Domne, face Leana Mică o tocană de ciuperci de să-ţi baţi copiii cu basca udă. Dar mă tem că o să mă cam 
baloneze. Hai, scrie acolo! 

Se apleacă peste cadavru şi dictează în latineşte. Margareta țăcăne impetuos la maşina de scris. 
Ilie intră timid în clădirea morgii. E roşu la față de emoție. Işi scoate pios pălăria şi se apropie tiptil de 
doctorul Predoleanu. Ii şopteşte ceva la ureche. 


PREDOLEANU (CONT'D) 
Chichi? Ei nu mai spune? 


Ilie încuviințează şi continuă să-i vorbească la ureche. 


PREDOLEANU (CONT'D) 
Ce cărăbuş, mă? Ce, a înnebunit? 


Nea Virgil nu îndrăzneşte să intre. Dă din cap şi mormăie. 


CODREANU 
Ce ne făcuşi Leonardule, ce ne făcuşi! Tocmai azi... 


Afară vintul s-a întețit. Cerul e negru şi a început să fulgere. 
Ilie îi explică ceva lui Serafim, o pupă pe madam Margareta, apoi îşi pune pălăria pe cap şi iese grăbit. 
Leonardo boceşte cu nasul în burta cadavrului. 


LEONARDO 
Domne, ăsta numai de-al dracu' ce-a fost, c-avea necaz pe mine. Să moară... El ştia că nu pot să-i fac clismă. 
Dar, de-al dracu', s-a lăsat şi m-a făcut să mai şi umblu prin tot satul după clistir, ca să-mi facă mie greutatea 
asta, să mă cheme nea Virgil la anchetă, să mă interogheze pe mine aicea. 


122. EXT. CURTEA SPITALULUI. ZI 


Fulgeră şi trăzneşte. A început furtuna. Plouă cu găleata. Afişul care anunţa lupta pentru pace e sfişiat de 
vînt şi topit de ploaie. 

Îmboldit de nea Virgil Codreanu care gesticulează vehement, portarul lipeşte pe geamul de la intrare un nou 
afiş, scris în grabă, cu creionul: „DIN CAUZA TIMPULUI NEFAVORABIL, LUPTA PENTRU PACE SE 
TINE LA MORGĂ”. 

Acoperiţi cu saci de plastic, brancardierii şi femeile de serviciu string steagurile şi lozincile ude. Aleargă prin 
curte cu scaunele şi masa de la prezidiu. Portretul cel mare al Elenei Ceauşescu, şiroind de apă se îndrepta 
cu picioruşele mititele către morgă. Din spatele portretului se aude vocea tabagică a Leanei Mici: 


LEANA MICĂ 
Uf, fir-ai a dracu' să fii! Uf, că mor cu tine în braţe! 


Ilie trece iute pe lingă ea. 


ILIE 
Ce faci, Leana Mică? Te lupţi cu Leana Mare? 


LEANA MICĂ 
Fir'aţi ai dracu' cu pacea voastră! 


123. INT. MORGĂ PAVOAZATĂ CU LOZINCI. DUPĂ AMIAZA 


Afară furtuna e în toi. Morga e plină ochi. Mortul acoperit cu un cearşaf a fost înghesuit într-un colț. 
Steagurile ude sînt rezemate de pereți. Masa mortuară a fost acoperită cu o pinză roşie. Pe peretele din fund 
zimbesc enorme portretele cuplului prezidenţial. Apa se scurge de pe ele, picăturile punctind ritmic tăcerea 
solemnă care domină adunarea. 


TROTZKI 
Dăm cuvîntul tovarăşului prim secretar raional, tov. Cutare. 


Predoleanu, cu o grimasă de suferinţă se adresează, în şoaptă lui Gogu. 

PREDOLEANU 
Băi, m-a nenorocit tocana aia! Era foarte bună, dar am nişte crampe... 


Organul de la Judeţ îşi drege glasul îndelung şi se chinuie să citească dintr-o fițuică. 


ORGANUL DE LA JUDET 
Va rog să-mi permiteți să dau citire telegramei de solidaritate în Lupta pentru Pace adresată de organizația 
noastră de partid Secretarului General al partidului, tovarăşul Nicolae Ceauşescu. 


Se aude un pirțiit extrem de sonor. Toţi participanţii îngheață. La tribună, Organul de la partid s-a oprit din 
lectură consternat şi încet, se întoarce către cei aşezaţi în spatele lui, în primul rînd de scaune. Aceştia se 
întorc şi ei şi privesc către cei din rîndul al doilea. În sfirşit, aceştia se întorc către rîndul al treilea unde se 
află nea Lică Predoleanu. Acesta le suportă cu stoicism privirile timp de citeva secunde apoi se întoarce şi el 
şi priveşte cele două portrete. Chipurile conducătorilor zimbesc cald. 


124. EXT. CURTEA SPITALULUI. SEARĂ 


S-a întunecat. Ploaia se varsă ca un potop asupra Palilulei. Lupta pentru Pace a luat sfirşit. Participanţii 
părăsesc spitalul. Aleargă care încotro prin ploaie acoperindu-se cu ziare, prosoape, saci de plastic. 

În mijlocul curţii, sub potop, camionul cisternă şi pompierul ud leoarcă sînt gata să stingă un incendiu 
improbabil. 

Leana Mică aleargă prin ploaie după Serafim cu o cratiţă mare. 


LEANA MICĂ 
Dom! doctor, iar vă duceţi să beți pe stomacul gol. Haideţi pe la mine, vă fac o mămăliguță cu brînză şi două, 
trei ouă. 
SERAFIM 


Lasă Leano, altădată. Acuma nu pot. 

LEANA MICĂ 
Am şi nişte icre. Am luat şi vodcă. 


SERAFIM 
Nu pot acuma, Leano, zău. Nu te supără. Altădată, cu plăcere. 


Lîngă uşa morgii, adăpostiţi sub streaşină s-au adunat rudele mortului care bocesc în jurul cîtorva luminări 
aprinse într-o cutie de conserve. 

Chichi îşi face apariția în curtea spitalului, acum pustie. Înfăşurat într-o pelerină deschisă la culoare, 
traversează rapid curtea, stringind ceva la piept. Fulgerele îi luminează din cind în cînd chipul trist şi 
prelung, cu plete şi barbă. 

O bătrină din grupul rudelor mortului îşi face cruce şi cade în genunchi: Chichi păşeşte impetuos, ca un duh 
grăbit, plutind peste băltoace. 


125. INT. BUCĂTĂRII. ANTICAMERA TBC. SEARĂ 


Chichi traversează bucătăriile şi anticamera înecată în fum de ţigară, fără ca pacienţii TBC resemnaţi să-l 
observe şi deschide brutal uşa cabinetului de radiologie. 


126. INT. CABINET RADIOLOGIE. SEARĂ 


Inăuntru, în plin chef deşuchiat, amicii şi Damele încremenesc citeva clipe cu privirile aţintite asupra noului 
venit. 


VOCI ÎN COR 
Chichi!!! 


Îmbrățişări şi sărutări pătimaşe. Ilie încuie grijuliu uşa cu cheia şi o bagă în buzunar. Cheful continuă şi mai 
deşuchiat. 
Chichi scoate de sub pelerină un aparat de fotografiat (polaroid). 

O pală de vint deschide fereastra. Serafim se grăbeşte s-o închidă. 

În curte, silueta Caprei care priveşte şi face semne. Serafim închide brusc fereastra. 

Pişta stă în genunchi lingă aparatul Roentgen, care e desfăcut în bucăţi. Se uită în sus, la lumină, la o lentilă. 
Piesele delicate sînt răspindite printre pahare şi fripturi. 

Chichi face fotografii cu polaroidul. Damele chirăie excitate. Gogu îi smulge aparatul şi face şi el poze. 
Chichi se apuca să reasambleze cu viteză de prestidigitator piesele aparatului Roentgen. Pişta în genunchi, se 
uită la el cu gura căscată. Afară plouă din ce în ce mai tare. 

Chichi a găsit cutiuţa cu cărăbuşul uscat. Îi scoate acul şi se joacă cu el zimbind. Cărăbuşul îşi mişcă uşurel 
picioruşele, şi începe să se plimbe. Exclamaţii de emoție şi admiraţie. Cărăbuşul are un fel de lesă subțire de 
aur. Chichi îl plimbă grațios pe masă încoace şi încolo. 


CHICHI 
Ei, şi acum să vedeți! Ia, vă rog, puneţi toți mîinile pe masă. 


Toţi se execută. 


CHICHI (CONT'D) 
Cărăbuş, îţi poruncesc, du-te pe mîna lui nea Lică Predoleanu! 


PREDOLEANU 
Ei, pe naiba! 


Cărăbuşul se plimbă încetişor printre degetele mesenilor, apoi se îndreaptă către mina lui Predoleanu. 


PREDOLEANU (CONT'D) 
Ia, al dracu' cărăbuş, se duce! 


Toţi privesc în tăcere cărăbuşul care se plimbă pe falangele lui Predoleanu. 
Aparatul Roentgen biziie scurt. Chichi le arată un clişeu încă ud. In imagine scheletul miinii doctorului 
Predoleanu execută un gest obscen cu majorul ridicat. 

Sticlele sînt acum aproape goale, sala e încețoşată de fum, Amicii dansează cu damele în muzici lascive. 
In mijlocul camerei, Chichi zace gol, şi fumează crucificat între Geta şi Puşa. 


PUŞA 
Dragoş, puiule, te rog, fă-mi şi mie o poză, aşa, să i-o trimit lu' mama, să vadă că am dormit cu Isus Christos. 


Toată lumea doarme. Serafim se joacă cu cărăbuşul. 
127. EXT. PANORAMA PALILULA. NOAPTE 


Ploaia s-a mai domolit dar curtea spitalului e scufundată în ape. Abia se mai zăresc acoperişurile şi turla 
morgii. In fundul apei licăresc încă luminările. 
In mijlocul curţii pluteşte o luntre neagră. In luntre, Capra e goală. Chichi o îmbracă într-o rochie galbenă. 


128. INT.CABINET NOAPTE 


Serafim se îndepărtează furios de la fereastră. Se linişteşte apoi văzindu-l pe Chichi care doarme în braţele 
femeilor. 
Aşezat în fotoliu, nea Pantelică răsfoieşte fotografiile lui Chichi. 


NEA PANTELICĂ 
Gata, v-a tras în poză... la uite, moare, săracu' Ilie... a murit... Au murit toţi. Nu mai e nimeni. Să te fereşti de 
răzbunarea broaştelor! E pustiu, a ars totul. Au arăt şi au semănat bălării. Cultivă urzici printre cruci. 


SERAFIM 
Cum adică au murit toți? 


NEA PANTELICĂ 
Uite aşa cum se moare! Au murit toți. Capra e borţoasă. (îi arată pozele) Săracu Popescu Barză! Avea el 
ce-avea cu muştele. Ia uite, săracul Ilie, cum îl calcă trenul, dom' Bartolomeo, Pixi... 

Serafim frunzăreşte pozele. Toate arată acelaşi lucru: flăcări. 


SERAFIM 
Nu înțeleg, nu văd nimic. 


NEA PANTELICĂ 
Ha, nu înţelegi? Nu vă învaţă partidul cum să înțelegeți? Ai să înţelegi. De ce crezi tu că a venit Chichi cu 
aparatul ăsta al lui? Nu ţi-am spus să nu vii aici? Nu ţi-am spus să fugi cînd încă se mai putea? Nu ţi-am spus 
că n-avem noi nevoie de pediatri aici? Nu te-ai întrebat niciodată de ce? Şi acuma e Capra borțoasă, că n-ai 
avut altă treabă. Eh, întîi să vină focul ăsta mare şi pe urmă o să vezi şi tu. 


SERAFIM 
Şi eu? 


NEA PANTELICĂ 
ŞI tu. O să arzi şi tu. In altfel de foc. O să-ţi ardă măruntaiele. Ciupercile şi oleandrul sînt otravă curată. 


Una din fotografii se animă. Serafim se zvircoleşte în chinuri groaznice ținindu-se cu mîinile de burtă. Are 
spume la gură. Leana Mică îl priveşte zimbind. 


129. INT. CABINET. ÎN ZORI 


Se face ziua. Pe geamul ud, luminat albăstrui de zorile ploioase se plimbă cărăbuşul, mişcindu-şi elegant 
picioruşele. 

Resturile teribile ale chefului. Bărbaţii dorm pe jos printre pahare răsturnate şi resturi de mincare. 

Bătăi puternice în uşă. Cineva încearcă să intre. Bărbaţii se trezesc neliniştiți. Uşa se deschide şi în prag 
apare Trotzki ținind-o de mină pe Ciucurel. 


GOGU 
Partidul! 


Silviu Purcărete — Undeva la Palilula LiterNet.ro, 2012 


Toți privesc încremeniţi. Ciucurel e răvăşită. Pare speriată dar fericită în acelaşi timp. Işi acoperă, pudică, 
sînii goi. Dintr-un sîn îi curge singe. Trotzki priveşte lung. Buza de jos îi tremură. Printre buzele groase se 
zăresc doi dinţişori ascuţiţi, de iepuraş. E umflat şi alb la faţă. 


TROTZKI 
Ce făcurăți acilea, mă? Halal membri de partid! Doctori sînteți voi? Nu ştiţi nici să scoateţi un dinte! V-aţi dat 
cu americanii! Bă, nene, noi v-am lăsat un Partid ca o floare şi voi l-aţi făcut ca un căcat! 


O scoate pe Ciucurel de o aripă şi trinteşte uşa. 


PREDOLEANU 
Măi, voi l-aţi văzut pe ăsta că i-au crescut dinți noi? 


GOGU 
Doamne dumnezeule! I-au crescut dinţii de lapte!! 


130. EXT. CURTEA SPITALULUI. ZI 


Ici colo, mici grămezi fumeginde. E ceaţă sau burniță. Femeile de serviciu, înfofolite peste halatele de spital, 
sau cu saci de plastic în cap, mătură şi String gunoaiele. Așezată pe o băncuţă, Ciucurel îi zimbeşte duios lui 
Trotzki care se agită, urlînd continuu. 


TROTZKI 
Bă, nene, eu nu vreau din cauza dumitale să roşesc în fata organului. Tovarăşu' Ilie, ia vino încoa' tovarăşul 
Ilie. 
131. INT. CÎRCIUMĂ LA BOEMA. ZI 


Serafim, Gogu şi Predoleanu privesc pe geam. 

132. EXT. CURTEA SPITALULUI. ZI 
Ilie se apropie tiriş grăpiş de Trotzki. Leana Mică şterge bombănind, portrete. 


TROTZKI 
V-aţi bătut joc de Partid o viaţă întreagă! Slugoi ai imperialismului! Cozi de topor! Duşmanii orînduirii 
noastre! 


Ilie e ca un ciine bătut, gata să muşte. Se îndepărtează tirindu-şi paşii. La un moment dat îşi ridică privirea 
către doctorii care privesc scena dincolo de vitrină. 


133. INT. CÎRCIUMA LA BOEMA. ZI 


GOGU 
Ce ne facem cu tîmpitul ăsta? A înnebunit de tot. 


PREDOLEANU 
[l pensionăm, în pizda mă-sii! 


Afară se aude un zgomot enorm, ca o explozie. 
134. EXT.CURTEA SPITALULUI. ZI 


Vibraţia e din ce în ce mai puternică. Oleandrii vibrează, paharele cu şpriţ vibrează. 

De sub pinzele şopronului îşi face apariția un animal preistoric tîrîndu-se afară din grotă: helicopterul lui 
Pişta. Înaintează către centrul pieței, învîrtindu-şi palele din ce în ce mai amenințător. Sar din el şuruburi şi 
sîrme, curge ulei, iese fum. 

Îmbrăcat într-o salopetă de piele, Pişta Herzog trage de manetă. Zauduindu-se, helicopterul începe să se 
înalțe, clătinindu-se teribil. Se ridică un metru, doi, trei... Lumea din piață aplaudă cu entuziasm. 

OLGA HERZOG 
Și-a văzut visul cu ochii... dragul de el! 


Trotzki aleargă după helicopter ca după zmeu şi urlă gesticulind: 


TROTZKI 
Jos! Jos! Jooos! 


elicopterul se mai ridică încă un metru şi apoi se prăbuşeşte. 
135. INT. CABINETUL DE RADIOLOGIE. ZI 


Pişta Herzog, pe o brancardă, zace bandajat din cap pină în picioare. Olga îi dă supă cu o lingură. 

Trotzki e întins pe masa aparatului Roentgen, în maiou şi izmene. Aparatul biziie şi clipeşte sinistru din 
beculeţe. Ciucurel aşteaptă zimbind tandru într-un colt. 

Doctorii privesc o radiografie agățată pe un ecran luminos. 


TROTZKI 
Bă, bă nene. Dar e grav acuma? Mai am mult de trăit? 


GOGU 
Nea Virgile, e cam grav. De-aia te şi scoatem la pensie. 


TROTZKI 
(voce bolovănoasă) 
Da'... da'... da' ce boală am, ce boală am eu? 

GOGU 
Atrofie cerebrală. Uite, munca dumitale cu partidul ăsta, de cînd te zbaţi cu el... L-ai dus în ilegalitate, ni l-ai 
dat ca o floare, noi ne-am bătut joc. Şi te-ai consumat rău ca să-l salvezi de la degradare. Şi creierul matale nu 
mai are... că ai văzut cum e creierul: are şi el nişte valuri, aşa. La matale nu mai are. E ca o coală, e lins, aşa. 
Din cauza muncii cu partidul! 


Aparatul Roentgen ţiuie din ce în ce mai strident. Planşeta de lemn pe care e întins nea Virgil începe să 
fumege şi să ardă pe alocuri. 


PREDOLEANU 
Gata, măi, că îl prăjim de tot! 


TROTZKI 
Vezi, nene? la uite, nene! Unde ne-a adus sacrificiul! Uite, domne, am pus umărul cînd a fost greu şi uite unde 
am ajuns, că nu e uşor! Adică, voi vă bucuraţi acuma de roadele sacrificiului. 


Pe planşeta arsă a aparatului Roentgen, a rămas imprimat conturul trupului lui nea Virgil. În dreptul inimii 
fumegă o seceră şi un ciocan. 


GOGU 
Ia uitați-vă fraților ce bine s-a reparat aparatul. 
136. EXT. PIAŢA CENTRALĂ 
Leana umblă prin curte bodogănind înlăcrimată. 

LEANA 


Curva! Curva! Curva! 

Se împiedică de un colț din epava helicopterului. Furioasă loveşte cu furie în fiarele ruginite. Pişta, impasibil, 
cu cirjele lingă el, stă lingă helicopter. 

Bolnavii aleargă încolonaţi şi în pas vioi, minaţi de Petrică Zile Grele către Boema. Prin geamurile aburite 
se zăresc oleandrii şi se simte veselia. 


137. INT. EXT. BOEMA. ZI 


Clădirea a început să dea semne de ruină. Unii dintre pereți au căzut, se văd resturile de mobile prin odăi. 
Interiorul, acum mai vast, e plin de lume. 


SERAFIM (V.0.) 
Odată cu pensionarea lui Trotzki moravurile Palilulei au cunoscut o relaxare pronunţată. (Cutremure şi ploi 
nemaivăzute alternau cu zile de arşiţă ucigătoare.) Toate acestea anunțau a doua venire a lui Chichi. Într-o zi 
de caniculă ne-am trezit din nou cu Chichi. N-a stat decît foarte puţin. În acea după amiază fatală, Pixi şi 
fetele au dat recitalul vieţii lor! 


Predoleanu, pe jumătate gol, priveşte pe după cortină. 


PREDOLEANU 
Priviţi măreția acestui spectacol. Pixi, lumina noastră cu un ochi, extermina în sfîrşit întreg spitalul! 


Mulțimea de bolnavi şi amicii noştri au mutat scaunele de la mese, le-au aliniat şi privesc către Teatru. 
Pacienţii TBC s-au aşezat şi ei la coadă. Fumează febril şi aşteaptă fascinaţi să le vină rindul. 

Petrică Zile Grele, în haine de gală, îi taxează şi îi introduce pe rind în întunecimea templului. Niţă Leonardo 
distribuie clienților întăritoare. 

Bolnavii scandează excitați. 


VOCI 
Pixi! Pixi! Puşa! Puşa! Geta! Geta! Să vină şi Capra! Unde e Capra! O vrem şi pe Capră!! 

În uralele mulţimii urcă pe scenă Capra, ducînd ţapul de funie. Are o burtă enormă. ÎI leagă pe fap şi intră 
după cortină tirind după ea un client în pijama. 
Urale. Damele, isterice, urlă şi abia sunt ținute în frîu de un grup de bărbaţi în pijamale. 


VOCI (CONT'D) 
Capra! Capra! Capra! 


Pe scenă, furibund, Tapul Costică e priponit cu o fringhie. 

Dincolo de cortină palpită Bordelul(Trei Ochi sub Plapumă). 

Doctorii şi-au scos ceasurile şi le ţin în mină. In mijlocul lor Chichi. Are un aparat fotografic cu un zoom 
enorm. 


VOCI (CONT'D) 
Două minute şi 15 secunde! 


138. EXT.CURTEA SPITALULUI. ZI 


Coada la carne s-a rărit şi ea, au rămas numai femeile care bodogănesc scirbite. Bărbaţii au fugit şi s-au 
aliniat cuminţi la cealaltă coadă. 

Curtea spitalului a rămas pustie. 

Din Boema se aud valurile de ovaţii. 

Numai Leana Mică pindeşte de după un colț. Apoi se furişează nevăzută de nimeni undeva în spatele Boemei. 
Cară nişte canistre grele. 


139. INT.BOEMA. ZI 
Zoomul aparatului lui Kiki, îndreptat spre bordel, se stringe şi se lungeşte flexibil ca trompa unui tapir. 


ILIE 
Naşule, nu ne punem şi noi la rînd? Eu nu mai pot să aştept. 

GOGU 
Sssssst! 


Ilie dispare. Bolnavii stau la rind, ordonați. Unul iese de după cortină, abia ținindu-şi pantalonii. 


GOGU (CONT'D) 
Un minut treizeci şi opt! 


Petrică Zile Grele conduce un altul înăuntru. 
Cel care tocmai a ieşit mai face citiva paşi, se clatină şi cade. Spectatorii izbucnesc în urale. Prin colțuri mai 
zac şi alți bolnavi epuizați. Unii încearcă în zadar să se ridice, alții nu mai mişcă deloc. 


GOGU (CONT'D) 
Trei minute şi opt.... 


Aparatul lui Chichi, biziie ciudat şi îşi arcuieşte neliniştitor trompa. 
Pe scenă, țapul Costică, priponit de un țăruş, se agită behăind subțire. 


GOGU (CONT'D) 
Un minut şi cinspe... 


140. EXT. CURTEA SPITALULUI 


În izmene, pompierul beat doarme la umbra, sub camionul cisterna. Lîngă el, apare un poştaş transpirat de 
alergătură. 


POȘTASUL 
Nu l-ai văzut pe doctorul Serafim? 

141. INT. BOEMA. ZI 
Tapul Costică, înnebunit, behăie sinistru. 


GOGU 
Două minute, opt! 


Undeva în spatele scenei, Leana Mică cu o țigară în cioc, stropeşte pe ascuns cu benzină. 
142. EXT. PE MALUL ELEȘŞTEULUI. ZI 


Un cor de broaşte orăcăie fericite, intonind o arie verdiană. 
Printre ele parcă le zărim pe Venena şi Separanda. 


143. INT. BUCĂTĂRIE SPITAL. ZI 
Printre cratițe, în bucătărie, Ilie călăreşte o bucătăreasă grasă. O altă bucătăreasă dă peste ei. 


BUCĂTĂREASA 
Nea Ilie... ah, pardon. 


Bucătăreasa se aşează şi aşteaptă cuminte pe un scăunel. 
După citeva secunde, Ilie refăcîndu-şi ținuta: 


ILIE 
Ce-i mă? 


BUCĂTĂREASA 
Păi, mă trimise doctorul Serafim după dumneata, că arde Boema. 

144. EXT. CURTEA SPITALULUI 
Ilie iese calm în curte. Dă nas în nas cu poştaşul, care aduce o telegramă. 


POŞTAȘUL 
Nu vă supăraţi, unde îl pot găsi pe domnul doctor Serafim? 


Ilie face un semn evaziv cu capul şi se îndepărtează. 
Toată lumea e strinsă în curte şi priveşte tăcută Boema în flăcări. 


O VOCE DEPARTE 
Du-te, bă! Du-te bă mai repede! Mişcă mai repede! 


Undeva în fundul curții spitalului, o siluetă aleargă fără convingere către locul unde doarme pompierul. 


O VOCE DEPARTE (CONT'D) 
Ce face ăla bă? Grăbiţi-vă, bă, că arde de tot! 


Ilie se apropie de Serafim. 


ILIE 
(filosof) 
Grăbiţi-vă, grăbiți-vă!... Ne grăbim, ne tot grăbim. De cinci milioane de ani ne tot grăbim. Şi de cinci milioane 
de ani pămîntul ăsta a tot ars. 
(îndepărtindu-se) 
Ah, Boema noastră, Boema noastră... 


SERAFIM 
Stai, mă Ilie aici. Uni'te duci? 

ILIE 
Mă duc, naşule, mă duc s-o tai din fişe. S-a terminat cu ea... mă duc s-o tai din fişe, s-o scot din inventar. Vine 
controlul, mă găseşte cu ea înregistrată... 


La Boema focul e în toi. E veselie mare, mai ales printre bolnavi. Cite unul, mai curajos, încearcă să se 
apropie de infernul de flăcări cu cite o sticlă sau o carafă cu apă. 

Gogu priveşte consternat teribilul spectacol. O paloare din ce în ce mai intensă îi acoperă obrazul pînă ce 
devine alb (caucazian). 


145. EXT. ÎN FAȚA BOEMEI. ZI 


În sfirşit îşi face apariţia şi cisterna (cu pompierul echipat în izmene şi cu chipiu, la volan). Camionul 
înaintează cu greu, poticnindu-se şi scoțind mult fum negru. 

Mulțimea s-a mai animat şi aleargă, în urma camionului. Dar cisterna se poticneşte încurcindu-se în fiarele 
ruginite ale helicopterului defunct. Lumea o împinge voiniceşte, dar cisterna s-a înțepenit şi n-o mai ia din 
loc. Motorul pirie sinistru, pocneşte şi ia foc. 

Pompierul scoate furtunul şi încearcă zadarnic să stingă motorul aprins. Lumea începe să se agite. 


VOCI DIN MULȚIME 
Băăă, au luat foc pompieru!!!! 


Acum camionul a luat foc în întregime. Mulțimea aruncă găleți cu apă. Găleţile cu apă îi nimeresc mai mult 
pe participanţi, spre veselia generală. 

Trompa aparatului lui Chichi se strecoară peste tot. Biziie şi emite flashuri albăstrii. Aparatul (polaroid) 
scuipă fotografiile ca o mitralieră. 

Însoțită de celelalte două dame, Pixi, goală, priveşte spectacolul. În ochiul cel magic pilpiie reflexele 
incendiului. 

Taraful a început să cînte. 

Chichi se învirte în jurul lui Pixi care pozează ca un top model rotindu-şi ochiul de sticlă în toate sensurile cu 
o viteză neverosimilă. Bolnavii au încins o horă. 

146. EXT. RUINA BOEMEI. AMURG 


În fine, totul se potoleşte. Mulțimea epuizată zace pe marginea 
drumului. Scheletul calcinat al camionului fumegă uşor. 

Din Boema n-a mai rămas decit o grămadă de jar şi cenuşă 
plină de resturi de mobile metalice şi de birne negre. Cortina, 
arsă şi ea, flutură ca o corabie a morților. 

Tapul aleargă privind fix cu ochii lui de fap şi mişcă din fălci, 
de parcă ar vorbi... 

Din ce în ce mai neliniştit, poştaşul se plimbă printre oameni 
ştergindu-şi fruntea cu o batistă. 


POȘTAȘUL 
Doctorul Serafim, vă rog! Vă rog frumos, doctorul Serafim!... 


Nişte strigăte şi cițiva oameni aleargă către ruina calcinată a Boemei. Se pare că au găsit ceva. Se înfăşoară 
în nişte preşuri ude, pătrund printre ruinele fumeginde şi tirăsc afară un corp de femeie ars. Din corp încă 
mai ies flăcări. Resturi aprinse de stambă galbenă. Doctorii se apropie. 

Serafim ridica în braţe cadavrul fumegind şi începe să alerge cu el, către clădirea morgii. Gogu, alb la față 
de îngrijorare, aleargă după el încercînd să-l oprească. 


GOGU 
Serafime, potoleşte-te! Te faci de rîs! 


Postaşul aleargă după ei agitindu-şi servieta. 

Cadavrul începe să se destrame, încep să cadă din el bucăţi de jar, de scrum. 
Serafim continuă să alerge. Resturile calcinate rămîn presărate în urma lui. 
Aşezat pe o piatră, Ilie priveşte scena, fumind trist: 

ILIE 
Of, naşule, naşule... 


Țapul behăie sfişietor. În curtea spitalului intră fisîind elegant vagoanele argintii şi limuzinele italienilor. 
147. INT. MORGĂ. SEARĂ 


Serafim năvăleşte în morgă şi depune pe masă ce a mai rămas din cadavru: un ghemotoc de stambă galbenă, 
arsă, în care mişcă ceva. Apoi îl împinge brutal pe Gogu afară din sală şi încuie uşa. 


148. EXT. CURTEA SPITALULUI ÎN FAŢA MORGII. SEARĂ 


Gogu bate furios în uşă. Doctorii aşteaptă şi ei în dreptul uşii. 


GOGU 
Dragoş, Dragoş, deschide! Eşti nebun!! 
POȘTAŞUL 
E nebun sau e beat? Ce are? 
GOGU 
Ce vrei, domnule? Cine eşti dumneata? 
POŞTAŞUL 
(furios) 


Ce vreau? Nu vreau domnule, nimic! Sînt sătul să alerg după el, ca un tîmpit! Uite aici! (scoate o hirtie) A 
murit bătrînul. A murit taică-său. Dacă vrei să i-o dai dumneata, bine, dacă nu, să fie sănătos. Eu m-am 
săturat! Plec! 


Gogu priveşte stupefiat hirtiile în timp ce Poştaşul se îndepărtează bombănind. 

Lumea se stringe pe la ferestrele morgii. Privesc prin geamurile murdare. Inăuntru, Serafim ţine în braţe un 
copil nou născut şi parcă dansează cu el. Îl ridică şi îl arată tuturor. Lumea, la ferestre, murmură neliniştită. 


149. INT. MORGĂ. SEARĂ 


Serafim observă că nou-născutul are un defect ciudat: unul din picioruşe e plin de păr şi se termină cu o 
copită despicată. Serafim îl aşează cu grijă pe masă şi cu o forfecuţă îi taie copita. Copilul dă fericit din 
picioruşe. Un picioruş e acum mai Scurt. 


150. EXT. CURTEA SPITALULUI. NOAPTE 


Vagoanele argintii sînt în mijlocul pieței. Chichi urcă într-unul din vagoane ținind cu grijă în braţe nou 
născutul. Barză şi Ilie privesc cu precauţie în dreapta şi stinga şi închid uşa vagonului. Vagoanele se pun în 
mişcare. Serafim aleargă după ele. Ilie încearcă să-l rețină. 


151. INT. INTERIOR VAGON. NOAPTE 
Chichi stringe în brațe copilul. Vagonul se zguduie din ce în ce mai tare. Lăzile cu broaşte se răstoarnă. 
152. INT. MORGĂ. SEARĂ 


Serafim zace plingind pe masa de disecţie. Tine strîns în mînă petecul de stambă galbenă. Pe mina lui se 
plimbă încetişor cărăbuşul. 


153. EXT. CURTE SPITAL. ZI. DECOR DEMONTAT. DUPĂ CÎŢIVA ANI... (Epilog) 


Sirena unei salvări. 

Filmul s-a terminat. Maşiniştii demontează decorul. Macarale îl încarcă în camioane. Unele elemente cum ar 
fi cortina de la Boema, oleandrii, etc. au fost înghesuite într-un loc şi aşteaptă să fie încărcate în camioane. 
Șeful de producție, Chichi, inventariază febril elementele şi le fotografiază pe rind. 

Echipajul unei ambulante se strecoară printre decoruri şi muncitori. Doctorul e şchiop. 

Într-un colț, aparatul Roentgen geme de sticle şi cafele. În jurul lui s-au strîns cîțiva membri ai echipei şi 
vizitatori. 

Serafim, acum bătrin, a fost întins pe o băncuţă. E chel şi cam ştirb. Ochii roşii de beţiv vechi. Un doctor 
şchiop se apropie de el. 


O VOCE 
I s-a făcut puţin rău. 


Leana Mică, şi ea mai bătrină, stringe recuzita (oale, cratițe, mopuri...) şi bodogăne cu ţigara în gură. 


LEANA MICĂ 
Păi da! Băutura dracu' pe stomacul gol!... 


Doctorul îşi pregăteşte ustensilele. 


SERAFIM 
(privindu-l tandru pe doctor) 
Bine ai venit la Palilula, doctore. 


Doctorul îi ia tensiunea. 


O VOCE 
Hai mă nene că minţi! 


ALTĂ VOCE 
Păi spune, şi de ăia ce s-a mai ales? 

SERAFIM BĂTRÎN 
Nimic. S-au dus toţi... s-a dus totul de rîpă... a început să se destrame totul... Cum zicea nea Pantelică: Să te 
fereşti de răzbunarea broaştelor! Dar eu nu cred că de la broaşte... Rămăsese aia borțoasă... pe urmă a venit 
focul ăla şi de acolo ni s-a tras! Lighioană blestemată! Unii au murit, alţii s-au dus... Nea Pantelică a prorocit 
totul... 


Un miros urit tulbură asistența. Oamenii îşi pun batistele la nas. Un biziit sinistru creşte în intensitate. 
154. EXT. MALUL ELEŞTEULUI (SAU CE A MAI RĂMAS DIN EL). ZI 
Pe nisipul malului se desenează o umbră neagră: silueta masivă a lui Barză. 


SERAFIM BĂTRÎN (V.0.) 
Săracu' Popescu Barză! Avea el ce-avea cu muştele. Dispăruse de mult. L-au găsit abia primăvara... S-o fi 
îmbătat şi a adormit pe acolo. L-au mîncat muştele. 


O broască sare din apă gonind milioanele de muşte negre. In urma lor rămîne forma trupului lui Barză 
imprimat în nisip. 


155. EXT. PANOURI DEPOZITATE. ZI 


Camera urmăreşte norul de muşte, după un panou. Pişta Herzog, rezemat de un perete, alunecă încet în 
genunchi. E plin de sînge şi lasă să-i cadă un cuţit din mină. Gogu se zbate însingerat în praf. Gilgiie sîngele 
dintr-o rană în dreptul rinichilor. La cîțiva metri mai încolo, Olga Herzog se scurge şi ea uşor, în genunchi. 
Oamenii privesc muţi ca nişte statui răspindite împrejurul dramei. 


SERAFIM BĂTRÎN (V.0.) 
Pe urmă, Gogu... L-a prins între barăcile alea, i-a băgat cuțitul şi i-a tăiat rinichiul. Eram de gardă, l-au adus 
pe Gogu spintecat. 

Gogu e suit în ambulanţă. Un milițian se pregăteşte să-i pună cătuşele lui Pişta. Alt milițian culege de pe jos 
corpul delict. 


PIŞȘTA HERZOG 
(ca un automat) 
Dă Doamne să nu moară Gogu! Dă Doamne să nu moară! 


SERAFIM BĂTRÎN (V.0.) 
A fost o tulburare foarte mare în Palilula. De ce l-o fi spintecat, că după atîțtia ani nu mai avea nici un rost. 
Toată lumea se împăcase cu ideea, inclusiv el. Poate, unde se obişnuise cu el negru, şi acum era alb... 


Pe locul crimei, o baltă de singe. Un firicel se scurge către o ferestruică arsă a pivniţei de la Boema şi picura 
înăuntru. 


156. INT. PIVNIŢĂ BOEMA. ZI 


SERAFIM BĂTRÎN (V.0.) 
Dom' Bartolomeo a murit de infarct. Îl ţinea ăla, Bilă de la Boema, îl ţinea fără bani în pivniţa arsă. L-au 
blestemat Venena şi Separanda. 
În pivnița arsă de la Boema, printre butoaie calcinate, grătare ruginite, mese şi scaune strimbe, Dom' 
Bartolomeo, slab, de nerecunoscut, cînta la pian. Degetele i se mişcă febril pe claviatură dar pianul nu mai 
are decit trei, patru corzi. 
Pe pian, viperele se descolăcesc încetişor de pe caduceu. Au chipurile Venenei şi Separandei. Viperele muşcă, 
sunetele pianului contenesc. Viperele aleargă urmărite de cameră, traversează curtea şi se strecoară sub 
plapumă, la bordel. 

157. INT. PAT PIXI. RUINA DE LA «TREI OCHI SUB PLAPUMĂ». ZI 


SERAFIM BĂTRÎN (V.0.) 
Nea Lică Predoleanu a murit în timpul somnului... 


Geta Bombardata, enormă, goală, doarme sforăind îngrozitor alături de Predoleanu care îi tot fluieră în 
ureche. Geta se răsuceşte în pat şi se întinde acoperind faţa lui Predoleanu. Corpul acestuia se zbate, 
zadarnic şi în cele din urmă încremeneşte. 


158. EXT. CASA SCĂRII BORDEL. SEARĂ 


SERAFIM BĂTRÎN (V.0.) 
Pe urmă Pixi Ochi Magic a căzut pe scară, beată. S-a făcut praf pînă jos, n-a mai rămas nimic din ea. 


Scara de metal calcinat de la Boema se scutură teribil, ritmic, dezmembrindu-se sub rostogolirile unui corp 
uriaş. Un geamăt sfişietor şi cutremurul se potoleşte. Doar ochiul de sticlă se mai rostogoleşte cristalin pe 
ultimele trepte şi se opreşte printre pietrele pavajului. Ochiul străluceşte mirific pilpiind ca o flăcăruie. 


159. INT. CAPELA DIN CIMITIR 


Un bătrinel, slab şi cocirjat stinge flăcăruia şi adună mucurile de luminări în jurul sicriului. E Petrică Zile 
Grele. In sicriu zace ochiul lui Pixi. 


SERAFIM BĂTRÎN (V.0.) 
Petrică Zile Grele mai trăia. Dar nu mai ştiu exact. Ştiu că la un moment dat, era paracliser la biserică, sau se 
făcuse cioclu. Trăgea clopotele. Schimba uleiul în candele. Aşa ceva. Îngrijea mortul. Ducea crucea la 
înmormîntare. Asta după ce au dispărut damele... Deci tot zile grele avea... Hermafrodita cică s-ar fi măritat 
cu Niţă Leonardo. 

160. INSERT FOTO 


FOTOGRAFIE DE NUNTĂ: Hermafrodita, masivă şi mustăcioasă, în costum negru, la braţ cu Niţă 
Leonardo, îmbrăcat în mireasă. 


SERAFIM BĂTRÎN (V.0.) 
Pe urmă cică s-ar fi înecat cu un os de peste. 


161. INT. CASĂ NIŢĂ LEONARDO 
Niţă Leonardo plinge şi o loveşte pe Hermafrodită pe spinare. Hermafrodita se sufocă. 


SERAFIM BĂTRÎN (V.0.) 
Doar nea Virgil, Trotzki e bine merci, tot cu Ciucurel aia a lui. Uite-l colo. 


162. EXT. CURTE SPITAL 


Virgil Codreanu e aşezat pe o băncuţă. Are privirea vagă a celui doborit de Alzheimer. Stă, timp, cu gura 
deschisă şi cu dinţişorii lui de lapte. Alături de el, Ciucurel, mai tînără şi mai frumoasă ca oricind, îl ţine 
tandru după git şi îl hrăneşte cu iaurt. Apoi îi şterge gura, duios, cu o batistă. 

Serafim se simte mai bine. Doctorul şchiop s-a alăturat şi el grupului de gură cască. Ascultă cu toții, amuzați 
povestea lui Serafim. 


SERAFIM BĂTRÎN 
... S-au cam dus toţi. Nu mai e nimeni. 


O VOCE 
Dar ăla, Ilie? 

SERAFIM 
Aşa cum a prorocit nea Pantelică: Atunci în noaptea aceea cînd a ars Boema... l-a tăiat trenul pe Ilie. 


163. EXT.CURTEA SPITALULUI. NOAPTE. FLASHBACK 


Fațada Boemei străluceşte în lună plină. Trenul italienilor escortat de limuzine traversează piața lent, ca o 
lamă de cuţit. Tipăt cumplit de sirenă. 


164. INT. SALON DE SPITAL. NOAPTE. FLASHBACK 


Salon de spital cu două paturi. Într-un pat agonizează partea de sus a lui Ilie. În patul celălalt zac bazinul şi 
picioarele. Imprejur veghează Margareta şi bucătăresele grase de la spital. La căpătii arde o luminare. Un 
preot moțăie pe un scaun, într-un colț. 


MARGARETA 
Hai mă, Iliuţă, că l-am chemat pe popă să te spovedeşti şi tu. 


Ilie întoarce uşor capul. 
Intră Olga Herzog care aduce o ploscă. Ezită sub care pat să o depună... 
Ilie încearcă să se ridice într-un cot. Intinde cu greu mina sub pat după ploscă. Respiră greu. 


ILIE 
Ieşiţi, nebunelor afară! Că nu mă pot pişa de voi. 


Bucătăresele se privesc, şuşotesc ceva. Lasă o luminare pe noptieră, la căpătiiul bolnavului şi ies tăcute. 
Margareta iese şi ea, smiorcăind. 

Ilie trage plosca afară. E o frapieră cu sticlă de vin, sifon şi şervet. Ilie îşi face un şpriţ, ne salută zimbind şi 
suflă în luminare. 

165. EXT. CURTE SPITAL / PLATOU FILMARE. DECORURI DEMONTATE 
Toată lumea ride şi se împrăştie pe la treburi. 


DOCTORUL ŞCHIOP 
Mai încet cu şpriţul, dom! doctor. 


Doctorul îşi împachetează ustensilele. 


SERAFIM BĂTRÎN 
Da' ce-ai păţit la picior? 


DOCTORUL 
E din naştere... 


Doctorul şi-a strîns lucrurile şi a plecat, şchiopătind. 
Serafim priveşte lung în urma lui. Doctorul şchiop s-a oprit şi vorbeşte ceva cu şeful de producţie (Chichi). 
Serafim a rămas singur cu Leana Mică. 


SERAFIM BĂTRÎN 
A trecut atîta vreme şi am rămas singur, să mă plictisesc pe-aici. Bietul nea Pantelică. A presimţit totul. Doar 
pe mine nu m-a nimerit. Hai, Leano, aduci odată tocana aia? 


Leana Mică aduce o crăticioară şi o pune pe masa aparatului Roentgen. 


SERAFIM BĂTRÎN 
Hai, vino şi aşează-te şi tu aici, la mine în braţe. 


Leana Mică bombăne supărată. 
Serafim mănîncă cu poftă din crăticioară. 

SERAFIM BĂTRÎN (CONT'D) 
Că aşa zicea nea Pantelică că o să mă otrăveşti şi pe mine. 


Nişte recuziteri cară lăzile cu broaşte. Din lăzi mai scapă cite o broască. 


LEANA MICĂ 
Vezi, mă, cu broaştele alea! Tu nu vezi că le pierzi pe drum? 


O broască evadată se uită atent la Serafim. Serafim se uită atent la broască. Leana se dă ciţiva paşi înapoi, 
pină iese din imagine. 

Se aude un gilgiit scurt, ca o înghițitură. 

Imaginea se mototoleşte, toate formele cadrului se deformează, devin mici şi neclare; imaginea se întunecă. 
Revine cadrul anterior, însă fără Serafim. 

Chipul broaştei care înghite ultimele rămăşiţe (un picior) din Serafim. 

Leana Mică ia broscuţa cu grijă şi o pune înapoi în lădiță. 


LEANA MICĂ (CONT'D) 
Fir-aţi ai dracu' de betivi... 


SFÎRŞIT 

Citiţi şi alte cărți din colecția de scenarii a Editurii LiterNet: 


Ana Agopian, Carmen Mezincescu, Oana Răsuceanu, lulia Rugină - Bună Cristina! Pa Cristina! 

loan Antoci - Câinele japonez 

Cătălin Florin Apostol - Umilință 

Matias Bize & Julio Rojas - Viaţa peştilor 

Lia Bugnar, Vali Florescu - Cobai / Guinea pigs 

Nae Caranfil - Filantropica 

Igor Cobileanski - Cînd se stinge lumina 

Marian Crişan - Morgen 

Augustin Cupşa - Trenul către Bucureşti pleacă de la linia 3 

0. First Draft: Adrian Munteanu - Gri închis / Florin Ionescu - Miracol / Irina Dobriţă - ADHD / Ava V. - Da mă, sunt un bou / 
Mina Sava - O zi bună / Ruxandra Grecu - Caietul de limba română 

11. Pavel Gabriel Honciuc - O zi obişnuită 

12. Dan Mircea Jacan - Misiunea 

13. Doru Lupeanu - Fatza galbenă care râde 

14. Tudor Mavrodin - Vremea Calului Alb 

15. Dan Mihu - Să iubeşti şi să tragi apa 

16. Cristian Mungiu - 7 scenarii 

17. Bogdan Mureşanu - Torta vie / The Human Torch / Tuns, ras şi frezat / Half Shaved 

18. Bobby Păunescu - Francesca 

19. Lucian Pintilie - Capul de zimbru (scenariu după Vasile Voiculescu) / La tête d'aurochs 

20. Corneliu Porumboiu - A fost sau n-a fost? / Poliţist, adjectiv 

21. Iulia Rugină, Oana Răsuceanu, Ana Agopian, Alex Tocilescu - Captivi de Crăciun / Diapozitiv 

22. Florin Şerban - America 

23. Andreea Vălean, Cătălin Mitulescu - Cum mi-am petrecut sfârşitul lumii 

24. Nicolae Alexandru Virastău, Radu loan Toderici, Gabriel Andronache - Comitetul Helsinki / Amatorul 


E o SA gi a 


Lista completă a volumelor din colecţia de scenarii se află la http://editura.liternet.ro/catalog/toate/0/12/Scenarii.html. Lista 
completă a volumelor publicate de Editura LiterNet se află la http://editura.liternet.ro/catalog. 

Toate volumele pot fi descărcate gratuit de pe siteul LiterNet pentru uz personal. Reproducerea lor pe alte siteuri sau pe alte 
suporturi este interzisă. 


